Keputusan saman fitnah memihak kepada Johnny Depp, Amber Heard terluka

Johnny Depp berkata pada Rabu bahawa juri perbicaraan saman fitnah terhadap isterinya, Amber Heard telah “memberi nyawa kepada hidup saya semula” dengan berpihak kepadanya berhubung dakwaan mengenai penderaan rumah tangga.Juri, selepas perbicaraan selama enam minggu, mahkamah mendapati Depp dan Heard telah saling melakukan fitnah, namun lebih memihak kepada bintang “Pirates of the Caribbean” itu.Depp yang berusia 58 tahun, kalah dalam kes saman fitnah terhadap tabloid The Sun di London pada 2020 kerana menggelar beliau sebagai seorang “pemukul isteri,”, namun  kini meraikan keputusan juri kes dan menyifatkannya sebagai kemenangan sementara Heard berkata beliau “patah hati.”Juri terdiri lima lelaki dan dua wanita mencapai kesepakatan selepas melakukan perbincangan selama tiga hari, sebulat suara mendapati Heard bertanggungjawab atas ketiga-tiga pertuduhan fitnah terhadap Depp dan memberikannya ganti rugi pampasan AS$10 juta dan ganti rugi punitif AS$5 juta.Undang-undang Virginia menghadkan ganti rugi punitif sebanyak AS$350,000 di mana jumlah keseluruhan diterima Depp ialah sebanyak AS$10.35 juta.Heard yang berusia 36 tahun menang hanya satu daripada tiga tuntutan balas yang dibuatnya terhadap Depp dan juri turut memberikan ganti rugi pampasannya – namun jumlah yang diterimanya jauh lebih rendah iaitu sebanyak AS$2 juta.Heard yang kelihatan muram, tunduk mendengar dengan tenang ketika keputusan dibacakan di Mahkamah Fairfax County berhampiran ibu negara AS.“Kekecewaan yang saya rasa hari ini tak dapat digambarkan,” katanya dalam satu kenyataan. “Saya sedih kerana banyak bukti yang dikemukakan masih tidak cukup untuk menentang kuasa dan pengaruh bekas suami saya.“Saya lebih kecewa memikirkan kesan keputusan ini terhadap wanita lain,” katanya. “Ia adalah satu hal yang mundur ke belakang semula. kembali ke waktu yang apabila seorang wanita bersuara, dia boleh dimalukan dan dihina secara terbuka.“Ia seolah-olah mengenepikan idea bahawa keganasan terhadap wanita perlu dipandang serius.”Sepanjang perbicaraan, puluhan saksi dipanggil memberi keterangan termasuk pengawal keselamatan, eksekutif Hollywood, ejen, pakar industri hiburan, doktor, teman rapat dan keluarga.Perbicaraan yang disiarkan secara langsung itu menarik perhatian peminat Depp di mana mereka turut menjalankan kempen #JusticeForJohnnyDepp di media sosial.Video-video dan gambar yang menunjukkan kedua-dua pasangan itu bergaduh, menengking sesama mereka dan kesan pukul turut dikemukakan sepanjang perbicaraan.Heard yang berkahwin dengan Depp dari 2015 hingga 2017 telah mendapat perintah sekatan, memetik penderaan domestik yang dihadapinya.Kedua-dua mereka berkata tuduhan penderaan dan publisiti melibatkannya telah merosakkan karier Hollywood.


Berdepan protes, Sri Lanka umum tidak akan lanjutkan darurat

Sri Lanka tidak akan melanjutkan tempoh darurat yang diisytiharkan bulan lalu di negara itu, kata pejabat Presiden Ranil Wickremesinghe.
Keputusan menamatkan darurat pada Khamis ini diambil berikutan keadaan di negara itu kini semakin terkawal.
Pentadbiran Ranil Wickremesinghe menggunakan undang-undang keras itu pada 18 Julai ketika memangku jawatan Presiden Gotabaya Rajapaksa.
Ia diisytiharkan empat hari selepas pendahulunya melarikan diri dari negara itu dan meletak jawatan pada 14 Julai.
Wickremesinge dilantik sebagai presiden selepas beliau menerima undia tertinggi di parlimen pada 20 Julai.
Tempoh darurat itu membenarkan tentera dan polis menangkap dan menahan suspek untuk tempoh yang lama.
Dilaporkan seramai 22 juta penduduk negara itu mengalami kekurangan barangan keperluan sejak akhir tahun lalu, selepas negara kehabisan pertukaran asing untuk membiayai import.
Negara itu gagal membayar hutang asingnya sebanyak AS$51 bilion (RM ) pada pertengahan April dan sedang berbincang dengan Tabung Kewangan Antarabangsa (IMF) untuk mendapatkan dana bantuan sebanyak AS$3 bilion.
Sri Lanka kini berdepan dengan hiperinflasi, dengan kadar keseluruhan pada 60.8%, manakala inflasi makanan berada pada paras lebih tinggi 90.9% bulan lalu, menurut data rasmi.


Era pasca Covid bakal saksikan lebih ramai warga emas di pusat jagaan?

Selama lapan bulan, Puan Lee tinggal di sebuah rumah teres putih dua tingkat di Petaling Jaya, Selangor – kediaman yang bersih dan luas namun ia bukan rumahnya miliknya.Dia dihantar ke sana oleh anak-anak yang mahu melihat dia mendapat rawatan profesional.Pada usia 90 tahun, Puan Lee menderita demensia selain menghidap beberapa masalah kesihatan lain yang memerlukan rawatan teratur.Di rumah jagaan itu, dia memulakan setiap hari dengan mandi, kemudian makan ubat dan seterusnya menjalani terapi fizikal.Setelah selesai, dia akan bersarapan dan melakukan aktiviti-aktiviti kreatif seperti mewarna.Aktiviti-aktiviti kreatif turut dilaksanakan di pusat jagaan bersama pantauan jururawat.Puan Lee adalah salah seorang dari 10 warga emas yang tinggal Heritage Senior Care Centre bersama beberapa pesakit lain di rumah jagaan tersebut.Akibat langkah sekatan pergerakan dilaksanakan bagi membendung Covid-19, hampir setahun lamanya, dia tidak bertemu dengan keluarga.Walaupun wabak Covid-19 di Malaysia pada awalnya menyebabkan penurunan bilangan warga emas di rumah jagaan, mereka yang berada di sektor perkhidmatan ini percaya ia akan berubah setelah negara mulai pulih daripada pandemik.Menurut data dari Bank Dunia, penduduk Malaysia dijangka menua dengan kadar lebih cepat berbanding beberapa buah negara Eropah.M Mohan, pengarah Click2Health yang mengendalikan pusat jagaan yang dihuni Puan Lee, berkata hal tersebut memberi maksud lebih ramai warga emas akan memerlukan rawatan dan penjagaan profesional.Warga emas yang memerlukan rawatan yang baik dan rapi boleh mendapakannya di pusat jagaan berkediaman.“Sebilangan besar warga emas ini menghidap penyakit tidak berjangkit seperti diabetes dan darah tinggi.“Kami juga ada menerima pesakit yang mengalami demensia dan pesakit pasca pembedahan dan pasca strok. Angka itu akan meningkat,” katanya kepada MalaysiaNow.Buat masa ini, ahli keluarga mungkin boleh bersyukur kerana dasar bekerja dari rumah dilaksanakan banyak syarikat selepas pandemik melanda.Namun wujud juga warga emas atau orang tua yang memerlukan lebih daripada ubat-ubatan mereka yang perlu dimakan tepat pada waktunya.Bagi mereka, penjagaan yang betul memakan masa dan memerlukan usaha bersama melibatkan anak-anak – sesuatu yang tidak mampu dilaksanakan ramai golongan menengah yang bekerja.Pusat jagaan kejururawatan swasta adalah pilihan terbaik, namun ia lebih mahal daripada pusat jagaan berkediaman.“Di sini, seorang jururawat boleh merawat beberapa pesakit,” kata Mohan.“Ia lebih murah.”Rumah ini juga mempunyai penjagaan 24 jam untuk penghuninya, sementara pusat kejururawatan swasta mempunyai waktu yang tetap.Selain itu, di pusat jagaan berkediaman, penghuninya memiliki peluang berinteraksi dengan orang lain dalam aktiviti berkumpulan daripada hanya bersendirian.Presiden Persatuan Pengendali Jagaan Berkediaman Warga Emas Se-Malaysia Delren Terrence Douglas berkata beliau melihat peningkatan permintaan bagi perawatan berkediaman ketika negara berjuang untuk berdepan wabak Covid-19.Beliau berkata dirinya mempunyai lima hingga enam permohonan sejak dua bulan lalu untuk mendapatkan tempat di pusat jagaan yang diuruskan beliau di Sungai Petani, Kedah.“Orang ramai menerima kenyataan untuk hidup bersama virus itu,” katanya.“Mereka tidak keberatan menghantar orang tua mereka walaupun kita berkata kita belum bersedia.“Hal ini berlaku kerana jika sektor ekonomi dibuka kembali, mereka harus kembali bekerja.”Pusat jagaan berkediaman menjadi pilihan bagi warga emas untuk mendapatkan rawatan rapi ekoran penyakit kronik yang dihadapi mereka.Walaupun bagi mereka yang akan bekerja dari rumah, katanya, tidak mudah untuk melakukan pekerjaan dan menjaga orang tua sekali gus.Seperti Mohan, Delren percaya jumlah kediaman pusaat jagaan berkediaman akan meningkat dalam masa terdekat kerana lebih ramai orang memerlukan bantuan untuk menjaga anggota keluarga mereka yang sudah tua.Beliau menganggarkan terdapat sekitar 1,700 pusat jagaan berkediaman bagi warga emas di seluruh negara, termasuk premis-premis yang tidak berlesen.


Kenyataan menghasut, Hadi Awang mohon batal saman

Abdul Hadi Awang memohon untuk membatalkan saman pemula dua penganut Kristian dari Sabah yang dikemukakan terhadapnya berhubung kenyataan dikeluarkan presiden PAS itu yang didakwa menghasut penganut agama berkenaan yang diterbitkan dalam sebuah akhbar, lima tahun lalu.Permohonan untuk membatalkan saman pemula itu difailkan Hadi selaku defendan menerusi Tetuan Yusfarizal Aziz & Zaid semalam.Peguam Yusfarizal Yussoff yang mewakili Hadi berkata mahkamah menetapkan 19 April ini untuk keputusan permohonan tersebut.“Mahkamah juga memerintahkan kedua-dua pihak memfailkan hujahan bertulis pada 11 Mac ini. Sekiranya terdapat hujahan lisan tambahan daripada kedua-dua pihak, ia juga akan dihujahkan pada tarikh sama (19 April),” katanya selepas pengurusan kes di hadapan Hakim Mahkamah Tinggi Akhtar Tahir yang dijalankan melalui aplikasi dalam talian hari ini.Hadi mengemukakan permohonan untuk membatalkan saman pemula difailkan Maklin Masiau dan Lawrence Jomiji Kinsil @ Maximilhian selaku plaintif pertama dan kedua antaranya atas alasan saman itu tiada kausa tindakan yang munasabah, remeh, menyusahkan dan satu penyalahgunaan proses mahkamah.Kedua-dua plaintif memfailkan saman pemula terhadap Hadi pada 9 Disember tahun lalu, antara lain memohon pengisytiharan bahawa presiden PAS itu melakukan tindakan hasutan yang bertentangan dengan Seksyen 3 Akta Hasutan 1948 dan pengisytiharan bahawa defendan tidak layak memegang sebarang jawatan dalam kerajaaan Malaysia termasuk suatu jawatan yang setara dengan jawatan menteri.Saman itu difailkan atas alasan Hadi mengeluarkan satu penyataan menghasut penganut atau mubaligh Kristian yang telah diterbitkan dalam sebuah akhbar pada 18 Januari 2016 dan kemudiannya dilaporkan oleh sebuah portal pada hari sama.


Vaksinasi harian lepasi setengah juta dos dalam program imunisasi kebangsaan

Lebih dari setengah juta suntikan vaksin Covid-19 diberikan semalam, merekodkan angka tertinggi vaksinasi harian sejak Program Imunisasi Covid-19 Kebangsaan dimulakan pada Februari lalu.Sejumlah 507,050 dos vaksin diberikan di seluruh negara, di mana 335,977 adalah suntikan dos pertama sementara baki sebanyak 171,073 adalah dos kedua vaksin.Jumlah vaksinasi semalam telah menjadikan angka keseluruhan suntikan vaksin di seluruh negara menjadi 16,024,916.Labuan kekal mencatat angka tertinggi orang dewasa yang menerima vaksin lengkap sebanyak 70.7%.Ia disusuli Sarawak (51.5%), Perlis (36.9%), Lembah Klang (23.8%) dan Negeri Sembilan (22.9%).


Kes baru jangkau 20,000, korban Covid-19 lepasi 10,000

Malaysia merekodkan kes baru sebanyak 20,596 menjadikan kes keseluruhan Covid-19 meningkat sebanyak 1,203,706 kes.Selangor kekal mencatat kes harian tertinggi sebanyak 8,549 disusuli Kuala Lumpur (2,163), Kedah (1,446), Johor (1,300), Sabah (1,062), Negeri Sembilan (989), Perak (916), Kelantan ( 772), Sarawak (759), dan Melaka (622).Hanya Perlis (4) sahaja negeri yang mencatat kes satu digit hari ini.Negara juga mencatat sebanyak 13,893 kes sembuh menjadikan jumlah keseluruhan kes sembuh meningkat kepada 976,626.Kes aktif dengan kebolehjangkitan pula kini berjumlah 217,061.Dalam pada itu, 1,078 pesakit ditempatkan di unit rawatan rapi (ICU) termasuk 549 orang memerlukan bantuan alat pernafasan.Malaysia turut mencatat 164 lagi korban akibat Covid-19, menjadikan jumlah mangsa yang maut meningkat kepada 10,019.


Harga kit ujian kendiri akan diturunkan lagi

Menteri Kesihatan Khairy Jamaluddin berkata kementerian kesihatan (KKM) dan kementerian perdagangan dalam negeri dan hal ehwal pengguna (KPDNHEP) bersetuju untuk menurunkan lagi harga kit ujian kendiri Covid-19.Menurutnya, kedua-dua kementerian sudah berbincang mengenai penurunan harga kit ujian kendiri berkenaan, dan ia akan diumumkan dalam tempoh terdekat.Khairy berkata penurunan harga kit ujian itu akan mengambil kira tempoh peralihan supaya pembekal memiliki masa mencukupi untuk menjual bekalan kit ujian kendiri sedia ada.“KPDNHEP dan KKM sudah berbincang untuk menurunkan lagi harga kit ujian kendiri dan ia mungkin akan diumum dalam tempoh terdekat.“Kita sudah ada harga untuk dijadikan harga siling yang adil kepada pengguna dan pembekal.“Namun apabila diumumkan nanti, ia akan mengambil kira tempoh peralihan supaya pembekal memiliki tempoh untuk menjual stok sedia ada,” jelasnya pada sidang media hari ini.Semalam, Khairy berkata orang ramai yang ingin pulang ke kampung atau melakukan ziarah bertemu keluarga di luar lokaliti dinasihatkan menjalani ujian kendiri Covid-19.Menurutnya lagi, apabila negara memasuki fasa endemik, kerajaan tidak lagi boleh melakukan sekatan jalan raya dan memeriksa individu berkenaan sudah lengkap divaksinasi atau belum.“Kini tanggungjawab dan tingkah laku bergantung kepada individu itu sendiri. Saya percaya kita dapat menghadapi cabaran ini dalam #ReopeningSafely,” katanyaKeperluan untuk menjalankan ujian kendiri bagi merentas negeri telah menyebabkan kebimbangan harga kit ujian melambung tinggi.Sebelum ini, harga runcit maksimum bagi setiap set kit ujian kendiri Covid-19 adalah RM19.90, manakala harga borong ditetapkan sebanyak RM16.


Ikuti perkembangan bahasa digital untuk lindungi anak dalam talian

Ketika banyak aspek kehidupan ketika ini mula beralih dan dijalankan secara dalam talian ekoran kemajuan teknologi selain turut berpunca akibat Covid-19 yang melanda dunia, seorang pakar mengatakan ibu bapa perlu berusaha mengikuti trend digital dan istilah dalam talian bagi melindungi anak-anak mereka.Geshina Ayu Mat Saat, ahli kriminologi dan psikologi dari Universiti Sains Malaysia berkata bahasa yang digunakan dalam dunia digital berubah dengan cepat dan kanak-kanak mungkin tidak menyedari mereka menjadi sasaran pemangsa sekiranya ibu bapa tidak memantau.Untuk melakukan ini, ibu bapa perlu mempunyai pengetahuan dan kemahiran yang diperlukan bagi melindungi dan mendidik anak-anak berhubung bahaya yang wujud dalam dunia maya, katanya.“Hampir semua aplikasi dan platform media sosial yang digunakan kanak-kanak mempunyai kandungan dan interaksi yang tidak sesuai di mana pemangsa menggunakan akronim dan slanga untuk berkomunikasi dengan kanak-kanak,” katanya.“Pemangsa sengaja menggunakan aplikasi seperti itu untuk berhubung dengan anak-anak atau jadikan ia tersedia untuk anak-anak mudah menemuinya.”Langkah-langkah pencegahan virus yang menjadi punca kebanyakan aktiviti bersemuka tidak lagi dijalankan selama hampir dua tahun, kanak-kanak menghabiskan lebih banyak masa dalam talian, termasuk melakukan aktiviti asasi seperti persekolahan.Dan semakin banyak masa dihabiskan dalam talian, semakin besar peluang pemangsa untuk mengambil kesempatan terhadap mereka.Internet yang tidak mempunyai batasan dan juga bermaksud mereka boleh terjerat dengan perangkap pemangsa tidak mengira ruang atau waktu tertentu.Kanak-kanak juga berdepan risiko lebih besar untuk terdedah kepada unsur-unsur negatif selain boleh dimanipulasi atau menjadi mangsa amang seksual oleh individu tidak bertanggungjawab.“Lebih banyak masa dihabiskan dalam talian turut menimbulkan peningkatan pembelajaran norma dan nilai sosial yang mungkin bertentangan dengan identiti etnik, budaya atau agama keluarga kerana interaksi tanpa sempadan,” kata Geshina.Walaupun sukar menjejaki setiap aktiviti anak-anak dalam talian, terutama bagi ibu bapa yang merasa sukar mengikutinya secara teknikal, beliau berkata usaha perlu dilakukan bagi mengatasinya.Geshina mencadangkan supaya ibu bapa menetapkan akses terkawal berhubung peranti digital supaya anak-anak tidak terlepas berinteraksi bersama keluarga selain bagi menyekat kecenderungan anti-keluarga.“Bagaimanapun, yang paling penting ibu bapa harus menjadi teladan bagi melaksanakan usaha ini dan ibu bapa tidak seharusnya mendakwa mereka ada keistimewaan hal akses internet, kerana anak belajar bukan hanya daripada kata-kata yang diucapkan bahkan daripada tingkah laku yang mereka perhatikan,” katanya.Awal tahun ini, MalaysiaNow melaporkan peralihan daripada kelas bersemuka kepada pembelajaran dalam talian membawa risiko lebih besar untuk mereka terdedah kepada pornografi dan bahan lucah.Tiga tahun lalu, bahagian D11 di Bukit Aman, yang menangani jenayah seksual berkaitan wanita dan kanak-kanak mendedahkan sebanyak 17,333 alamat IP yang berkait dengan pornografi kanak-kanak berasal dari Malaysia, menjadikan negara ini sebagai pengguna pornografi kanak-kanak dalam talian paling tinggi di rantau ini.Mangsa biasanya berusia antara 13 dan 16 tahun di mana pemangsa menggunakan taktik amang seksual bagi menormalkan hubungan seksual.Sementara itu, pada Mac polis turut mendedahkan 993 kes serangan seksual secara fizikal melibatkan kanak-kanak di bawah usia 18 tahun dilaporkan pada 2020.Jumlah tersebut meningkat dari 732 pada 2019 selain 591 kes dilaporkan pada 2018.Pembantu Pengarah D11 Siti Kamsiah Hassan berkata kebanyakan mangsa serangan seksual secara fizikal adalah kes rogol dalam kalangan kanak-kanak di bawah umur.Beliau berkata 20% kes berlaku tanpa persetujuan, sebuah angka peratusan trend yang disumbang akibat kanak-kanak tidak sedar risiko di media sosial.“Kes-kes ini berlaku kerana mereka terlalu banyak terdedah dengan media sosial dan akses internet tanpa had,” katanya.Seorang pakar perkembangan kanak-kanak dan keluarga, Racheal Kwacz berkata ibu bapa harus rapat dan sering bersama anak-anak mereka bagi membina komunikasi yang terbuka dan jujur.“Sekiranya kita buat carian dalam internet, kita boleh jumpa banyak artikel dan sumber yang mudah didapati berkaitan cara untuk menjaga keselamatan anak dan alat yang boleh digunakan ibu bapa bagi membantu anak-anak mereka, namun itu satu aspek kecil mengenai masalah ini,” katanya.“Kita gagal lihat gambaran yang lebih besar di mana, jika kita dapat luangkan masa untuk berkomunikasi dengan anak-anak, kita mungkin dapat kenal pasti tanda-tanda awal.”Rachel juga turut menegaskan keperluan untuk wujudkan batasan tegas yang boleh meningkatkan kemahiran berfikir secara kritis dengan cara selamat dan sesuai dengan usia supaya walaupun alat-alat baru muncul, anak-anak sudah bersedia berdepan dengannya.“Secara umunya, kita hanya ingin hilangkan rasa malu dan sifat berahsia antara ibu bapa dan anak dengan cara berkomunikasi dengan mereka,” katanya.


Mahkamah benarkan Arul Kanda jadi saksi kes pinda laporan audit 1MDB

Mahkamah Tinggi Kuala Lumpur hari ini membenarkan permohonan pihak pendakwaan untuk memanggil bekas ketua pegawai eksekutif 1MDB Arul Kanda Kandasamy sebagai saksi dalam perbicaraan kes pinda laporan audit 1MDB.Hakim Mohamed Zaini Mazlan memutuskan permohonan pihak pendakwaan untuk Arul menjadi saksi kes adalah selari dengan Seksyen 63 Akta Suruhanjaya Pencegahan Rasuah Malaysia (SPRM).Beliau berkata terdapat bukti menunjukkan Arul mengetahui perbualan dengan bekas perdana menteri Najib Razak berhubung dua mesyuarat mengenai audit 1MDB pada 2016.Hakim Zaini turut menambah pihak pendakwaan juga telah memberikan alasan di sebalik permohonan dan tiada prejudis terhadap pihak pembelaan.Arul kemudian dipanggil ke kandang saksi untuk memberi keterangan.Pada 20 Mei lepas, pihak pendakwaan memfailkan permohonan bertulis mengikut Seksyen 63 Akta SPRM 2009 untuk memanggil Arul sebagai saksi.Di bawah Seksyen 63(1) dalam situasi dua atau lebih individu didakwa melakukan kesalahan di bawah Akta SPRM, mahkamah boleh menghendaki seorang atau lebih daripada mereka untuk memberi keterangan sebagai saksi bagi pihak pendakwaan jika permohonan bertulis dikemukakan oleh pihak pendakwaan.Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Arul, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Februari 2016.Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


‘Apa masalahnya kalau betul?’ kata Anwar tentang perbualan dengan Zahid

Presiden PKR Anwar Ibrahim berkata beliau belum lagi melaporkan kepada polis berhubung rakaman perbualan telefon yang bocor baru-baru ini dengan Presiden Umno Ahmad Zahid Hamidi, dilihat tidak menafikan sememangnya beliau adalah orang yang didengar mengucapkan tahniah kepada Zahid mengenai keputusan Perhimpunan Agung Umno baru-baru ini.“Saya belum lagi lapor kepada polis kerana baru pulang dari Port Dickson.“Tapi saya sekarang memikir secara serius. Apa isunya? Isunya nak alih daripada rasuah yang menular sekarang. Penggantungan Parlimen dan pengabaian dasar dan nasib rakyat.“Apa isi masalahnya, kalau (rakaman audio itu) betul? Ada khianat di situ? Ada rasuah di situ?, Ada kesalahan jenayah? Tidak ada,” kata beliau ketika menjawab isu yang dibangkitkan moderator forum dengan beberapa ahli akademik hari ini.Ketika ditanya moderator apakah beliau adalah orang yang bercakap di dalam perbualan tersebut, Anwar berkata tidak ada faedah untuk rakyat bagi membincangkan perkara tersebut dalam forum tersebut.“Saya sudah keluar kenyataan. Zahid sudah buat kenyataan. Cukup, move on,” tambahnya.Menurut Anwar, sebelum ini juga, wujud beberapa rakaman audio yang tular dalam masyarakat yang tidak diambil tindakan oleh kerajaan.“Ini nak jadikan modal politik dia untuk hebahkan Anwar (bersama) Zahid,” katanya lagi di samping turut menambah Perdana Menteri Muhyiddin Yassin juga turut terpalit dengan rakaman audio yang didengar menawarkan jawatan kepada pemimpin Umno sebagai balasan mereka melompat parti.Dalam rakaman berdurasi empat minit didedahkan MalaysiaNow, suara seakan dua pemimpin parti politik itu didengar saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu juga, Zahid didengar turut berterima kasih atas sokongan moral Anwar kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti itu.Kedua-dua pemimpin parti itu juga turut menafikan perbualan tersebut, dan berkata akan menghantar pegawai masing-masing untuk melaporkan perkara berkenaan kepada polis.Semalam, Ketua Polis Negara Abdul Hamid Bador turut menggesa kedua-dua pemimpin parti politik itu untuk melaporkan perkara tersebut kepada pihak polis jika mereka benar difitnah.


Juruterbang helikopter yang hilang ditemui selamat

Juruterbang sebuah helikopter yang terputus hubungan dengan Pusat Kawalan Trafik Udara Kuala Lumpur (KLATCC) sebelum dilaporkan hilang di kawasan Bidor petang semalam ditemukan selamat di sekitar lokasi kejadian, kata Menteri Pengangkutan Wee Ka Siong.
Beliau berkata juruterbang itu dijumpai pada 8.20 pagi ini dan pada masa ini pasukan penyelamat sedang berusaha membawa keluar juruterbang berkenaan untuk dihantar Hospital Raja Permaisuri Bainun, Ipoh.
“Setinggi penghargaan diucapkan kepada pasukan Tentera Udara Diraja Malaysia, polis, Jabatan Bomba dan Penyelamat dan semua yang terlibat di dalam operasi mencari dan menyelamat (SAR),” katanya dalam catatan menerusi Facebooknya hari ini.
Semalam Wee dilaporkan berkata pesawat jenis Eurocopter milik syarikat swasta itu terputus hubungan pada kira-kira 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.
Helikopter itu sepatutnya mendarat di Lapangan Terbang Sultan Azlan Shah pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.
Ketua Polis Perak Mohd Yusri Hassan Basri dilaporkan berkata SAR dihentikan sementara malam tadi memandangkan faktor cuaca tidak mengizinkan dan tidak menentu.
Pemerhatian Bernama mendapati operasi yang bersambung hari ini bermula seawal 7.30 pagi melibatkan lima kumpulan dan dipecahkan kepada dua sektor besar.
Ketua Polis Tapah Wan Azharuddin Wan Ismail berkata operasi itu melibatkan kawasan Kampung Kenangan, Jalan Bidor-Teluk Intan dan turut memfokuskan pencarian dalam radius lima kilometer di kawasan Hutan Simpan Chikus, tempat isyarat terakhir mangsa sebelum hilang.
Ia melibatkan 10 pegawai dan 197 anggota daripada pelbagai agensi antaranya PDRM, Pasukan Gerakan Am (PGA), Unit Udara, Bomba, Pasukan Mencari dan Menyelamat Khas Malaysia (Smart) dan Jabatan Perhutanan Negeri selain sebuah helikopter Unit Udara PDRM turut diterbangkan bagi mengesan mangsa.


Beza Fahmi dan menteri komunikasi sebelum ini

Baru sahaja seminggu Ketua Penerangan PKR Fahmi Fadzil menjadi menteri dalam Kabinet Perdana Menteri Anwar Ibrahim, namun tumpuan yang diberikan berhubung kandungan media sosial dan kebebasan media telah mencetuskan perbandingan antara beliau dan pendahulunya.
Pada 5 Disember, ahli Parlimen Lembah Pantai itu memulakan tugasnya sebagai menteri komunikasi dan digital selepas mengangkat sumpah di Istana Negara dua hari sebelumnya.
Pelantikan Fahmi Fadzil sebagai menteri komunikasi dan digital bukanlah sesuatu yang memeranjatkan memandangkan ketua penerangan PKR itu sudah dikenali sebagai “ketua propaganda” sebaik sahaja Anwar Ibrahim dilantik sebagai perdana menteri.
Fahmi juga dilihat sebagai pemimpin Pakatan Harapan (PH) paling lantang bersuara untuk mempertahankan Anwar ketika "diserang" parti lawan atau penyokong.
Pada 2018, ketika PH buat pertama kali menawan Putrajaya, jawatan itu dipegang oleh Gobind Singh Deo yang mana agenda utama yang diketengahkan pemimpin DAP itu ialah kebebasan media seperti yang termaktub dalam manifesto gabungan itu.
Perkara ini menjadi keutamaan pada masa itu kerana media arus perdana sering terutamanya sering disifatkan "berat sebelah" apabila banyak menumpukan kepada liputan positif terhadap kerajaan yang ditadbir oleh Barisan Nasional (BN).
Selain itu, antara pembaharuan yang dibawa Gobind ialah peralihan siaran televisyen analog ke siaran digital sepenuhnya serta usaha memperkenalkan teknologi 5G di Malaysia.
Usaha ini juga diteruskan oleh menteri seterusnya, Saifuddin Abdullah bermula Mac 2020 apabila kerajaan PH tumbang dan digantikan dengan Perikatan Nasional (PN).
Sebaik sahaja dilantik sebagai menteri komunikasi dan multimedia, Saifuddin Abdullahmenjelaskan antara tumpuan utamanya ialah membanteras penularan berita palsu.
Pentadbiran Saifuddin juga menyaksikan penubuhan Digital Nasional Bhd (DNB), hasil daripada perbincangan kementeriannya, Suruhanjaya Komunikasi dan Multimedia Malaysia (SKMM) dan Kementerian Kewangan bertujuan sebagai syarikat tujuan khas (SPV) untuk merealisasikan potensi 5G.
Ketika jawatan ini dipegang oleh Annuar Musa bermula Ogos 2021, beliau pula meletakkan sasaran untuk memastikan akses internet lebih baik serta meneruskan pelaksanaan Jalinan Digital Negara (Jendela).
Pentadbiran Annuar menyaksikan pelaksanaan PerantiSiswa Keluarga Malaysia yang mana mahasiswa daripada golongan berpendapatan rendah akan menerima tablet secara percuma untuk memudahkan pembelajaran.
Kini, tumpuan beralih ke Fahmi yang memegang portfolio itu di mana beliau menegaskan bahawa isu membabitkan “kandungan melampau” di media sosial dan kebebasan media akan menjadi tumpuan utamanya.
Malah usaha menyekat beberapa kandungan di platform media sosial seperti TikTok sudah mula dilaksanakan apabila Fahmi menyatakan sebanyak 2,113 video yang berunsur “provokatif” dan “ekstremis” dipadamkan secara automatik oleh penyedia aplikasi itu sepanjang Pilihan Raya Umum ke-15 (PRU15) hingga 26 November.
Walaupun ini dilihat sebagai satu perkembangan positif, terdapat juga kritikan dan saranan terhadap Fahmi supaya lebih fokus kepada menjalankan tugas utamanya sebagai seorang menteri komunikasi.
Felo Kanan Majlis Profesor Negara, Jeniri Amir, berkata ini kerana rakyat belum nampak apa-apa impak signifikan setakat ini.
Katanya, antara perkara yang seharusnya diberi keutamaan ialah pembangunan rangkaian 5G dan kebolehcapaian internet di seluruh negara dan bukannya sekadar menyekat kandungan di media sosial.
"Kerja menyekat kandungan di media sosial bukan tugas seorang menteri.
"Beliau seharusnya terangkan mengenai segala inisiatif dan dasar yang bakal diperkenalkan kerajaan supaya rakyat tahu apa yang sedang berlaku," katanya kepada MalaysiaNow.
Malah, Jeniri turut menyifatkan tindakan Fahmi menggesa pihak berkuasa melakukan siasatan terhadap Pengerusi PN Kedah Muhammad Sansusi Md Nor berhubung ucapannya yang dimuat naik dalam TikTok, sebagai tidak wajar dan tidak mencerminkan personaliti seorang menteri.
Malah, katanya tindakan sebegitu ibarat menghantar mesej seolah-olah beliau ingin mengawal kebebasan media.
"Patut serahkan kepada pihak polis untuk mengambil tindakan sewajarnya mengikut akta sedia ada.
"Beliau bukan menteri PH atau menteri PKR, sebaliknya menteri komunikasi dan digital,” katanya.


Britain setuju sertai pakatan perdagangan trans-Pasifik

Britain pada Jumaat berkata negara itu telah memuktamadkan untuk menyertai pakatan perdagangan trans-Pasifik 11 negara yang melibatkan Jepun dan Australia kerana ingin memperkukuhkan hubungan di rantau berkenaan serta membina rantaian perdagangan globalnya selepas meninggalkan Kesatuan Eropah.
Perdana Menteri Rishi Sunak berkata Britain bersetuju untuk menyertai Perjanjian Komprehensif dan Progresif bagi Perkongsian Trans-Pasifik (CPTPP), dalam satu langkah yang dikatakan pejabatnya sebagai perjanjian perdagangan terbesar sejak Brexit.
"Menyertai blok perdagangan CPTPP meletakkan UK di tengah-tengah kumpulan ekonomi Pasifik yang dinamik dan berkembang," kata Sunak dalam satu kenyataan, sambil menambah perjanjian itu menunjukkan "manfaat ekonomi sebenar daripada kebebasan pasca-Brexit kami."
Britain berusaha untuk membina hubungan perdagangan global selepas keluar dari EU pada 2020 dan melihat untuk beralih ke arah ekonomi yang jauh dari segi geografinya tetapi berkembang pesat.
Ia mengeratkan hubungannya di Indo-Pasifik kerana rangka kerja dasar luarnya menjadikan China sebagai "cabaran penentu zaman".
Anggota CPTPP lain ialah Brunei, Kanada, Chile, Malaysia, Mexico, New Zealand, Peru, Singapura dan Vietnam. Britain ialah anggota baharu pertama yang menyertai kumpulan itu.
Keahliannya akan menambah perjanjian perdagangan bebas dua hala (FTA) sedia ada Britain dengan kebanyakan negara anggota, dan memberi pilihan perniagaan tambahan ke atas syarat yang boleh didagang.
Kesan keseluruhan perjanjian perdagangan ditetapkan sebagai sederhana.
Menurut Britain perjanjian itu, yang akan mengurangkan tarif ke atas kereta, minuman keras dan produk tenusu, akan meningkatkan ekonomi sebanyak £1.8 bilion (RM9.84 bilion) setiap tahun dalam jangka panjang – angka yang boleh meningkat apabila lebih banyak negara menyertai pakatan itu.
"Pacific Rim diramalkan berkembang dua kali lebih pantas berbanding Eropah, jadi perniagaan UK harus memikirkan kehadiran serantau mereka," kata Sally Jones, rakan kongsi strategi dan dasar perdagangan di EY.
"CPTPP menjadikannya lebih mudah, dan CPTPP hanya akan menjadi lebih besar apabila lebih banyak negara ingin menyertainya."
Britain bersetuju dengan perjanjian perdagangan baharu pascaBrexit dengan Australia dan New Zealand, dan bersetuju dengan FTA dengan Jepun pada 2020.
Negara itu juga sedang berbincang dengan Kanada dan Mexico mengenai FTA baharu, selepas ia melancarkan perjanjian perdagangan EU sebelumnya pada akhir 2020.


Mangsa terakhir keracunan karbon monoksida masih kritikal

Mangsa terakhir keracunan karbon monoksida ketika empat sahabat tertidur dalam kereta dinaiki semasa berhenti di kawasan parkir sebuah stesen minyak di Sama Gagah, Butterworth, dua hari lepas, masih dalam keadaan kritikal.Ketua Polis Pulau Pinang Sahabudin Abd Manan berkata Nor Aqilah Mohd Safwan, 21, ketika ini menerima rawatan  Unit Rawatan Rapi (ICU) Hospital Angkatan Tentera Tuanku Mizan Zainal Abidin di Kuala Lumpur dan dalam pemantauan rapi pasukan perubatan.“Keadaannya masih sama seperti semalam, dan saya dimaklumkan oleh pasukan perubatan di sana, dia masih dalam keadaan kritikal.. kami juga akan dapatkan perkembangan beliau dari semasa ke semasa,” katanya.Beliau berkata demikian ketika ditemui media selepas Majlis Penyerahan Kereta Peronda (MPV) Honda Civic 1.8s Kontinjen Polis Pulau Pinang, yang menyaksikan pasukan kontinjen itu menerima 26 buah Honda Civic 1.8s untuk MPV dan tujuh lori Hino untuk pelbagai guna, di George Town hari ini.Dalam kejadian Rabu lepas tiga wanita, Sharifah Fariesha Syed Fathi, Ayuni Shazwanie Shabri dan Nor Adilah Mohd Safwan meninggal dunia, manakala Nor Aqilah kritikal, selepas keempat-empat mereka yang berumur 21 tahun ditemui tidak sedarkan diri di kawasan tempat letak kereta stesen minyak Sama Gagah, dipercayai akibat keracunan karbon monoksida apabila mereka tertidur semasa berehat di dalam kereta itu, dengan cermin tingkap tertutup.Mengulas lanjut, Sahabudin berkata tiada sesiapa yang berada di kawasan parkir stesen minyak itu mengesyaki sesuatu terjadi kepada empat sahabat berkenaan kerana mereka dilihat sedang berehat sahaja dalam kenderaan semasa kejadian.


Sorry.


GPS sokong kepimpinan Muhyiddin, kekal kestabilan negara

Kerajaan negeri Sarawak hari ini menyatakan sokongan penuh terhadap Perdana Menteri Muhyiddin Yassin untuk terus menerajui negara ini.Ketika menzahirkan sokongan itu, Ketua Menteri Abang Johari Openg yang juga Pengerusi Gabungan Parti Sarawak (GPS), berkata pihaknya yakin terhadap kepimpinan Muhyiddin yang memberi penekanan kepada  pentingnya kestabilan negara.“Saya percaya kalau negara kita stabil, kita dapat menghadapi cabaran yang lebih besar selepas ini,” katanya semasa berucap pada majlis perjumpaan khas perdana menteri bersama penjawat awam Sarawak dan persekutuan, hari ini.Muhyiddin tiba di Sarawak pagi tadi bagi mengadakan lawatan kerja selama dua hari.Abang Johari turut memuji kebijaksanaan perdana menteri dalam menangani isu pandemik Covid-19.“Kerjasama di antara kerajaan Sarawak dan persekutuan begitu akrab, begitu juga dengan hubungan di antara penjawat awam di negeri ini,” tambahnya.GPS yang dipimpin Abang Johari dan dianggotai empat parti tempatan yang membentuk kerajaan negeri masih kekal sebagai sekutu  Perikatan Nasional (PN) yang dipengerusikan oleh Muhyiddin bagi membantu membentuk kerajaan persekutuan.Selain Parti Pesaka Bumiputera Bersatu (PBB), parti lain dalam GPS yang ditubuhkan pada Jun 2018 itu ialah  Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).


Jalan sukar dari pindaan Perlembagaan ke perubahan sebenar hak Sabah dan Sarawak

Walaupun pindaan Perlembagaan untuk memperkasakan Sabah dan Sarawak diluluskan sebulat suara di Dewan Rakyat akhir tahun lalu, pemerhati politik berkata usaha perlu dibuat melebihi semakan semula terhadap dokumen undang-undang bagi menyaksikan perubahan sebenar dalam isu terbabit.Rang Undang-Undang (RUU) Perlembagaan (Pindaan) 2021 diluluskan dengan majoriti dua pertiga selepas bacaan kali kedua di Dewan Rakyat pada 14 Disember – ia merupakan kali kedua ahli Parlimen sebulat suara menyokong RUU untuk meminda Perlembagaan, selepas RUU Undi 18 pada 2019.Menteri Undang-undang Wan Junaidi Tuanku Jaafar berkata RUU itu membuktikan Sarawak mempunyai status istimewa dalam persekutuan dan akan membantu mengembalikan semula hak ekonomi dan wilayahnya, terutama dalam empat bidang utama yang tidak boleh dirunding: hak imigresen, hak cukai, hak perlindungan dalam benua, dan kedaulatan negeri di kawasan perairannya.Bagaimanapun, penganalisis Sarawak James Chin berkata perubahan dalam Perlembagaan sahaja tidak akan dapat mencapai banyak perkara.“Dari segi MA63, saya rasa ia tidak boleh dilakukan terutama empat perkara terakhir,” katanya merujuk kepada Perjanjian Malaysia 1963.Beliau berkata kerajaan negeri “mendesak” kerajaan persekutuan kerana ia mengambil sebahagian besar tanah di Sarawak bagi pembangunan awam.Bagaimanapun, katanya, tiada apa-apa yang berlaku.Pemerhati veteran Sarawak Jayum Jawan bersetuju perubahan besar masih belum dapat dilihat.“Dasar tidak berubah hanya disebabkan parti kerajaan menempuh pilihan raya,” katanya kepada MalaysiaNow.“Ia juga tidak berubah jika pemimpin atau menteri ditukar, atau satu atau dua orang digugurkan atau dilantik menganggotai Kabinet.”Walaupun kerajaan Gabungan Parti Sarawak (GPS) pimpinan Premier Abang Johari Openg berusaha mengeluarkan konsesi dengan mengubah undang-undang berkaitan MA63, namun Jayum mengatakan peranan Sarawak selepas perubahan tersebut masih belum dapat dilihat atau dirasai oleh rakyat negeri itu sendiri.Sabah dan Sarawak sudah lama dilihat mengalami kehilangan hak istimewa wilayahnya.Ramai yang berharap dengan pindaan Perlembagaan baru-baru ini akan membuka jalan untuknya bagi memulihkan hak-hak Borneo dalam Perlembagaan Malaysia.Bagaimanapun, pakar bersetuju bahawa masih banyak usaha yang perlu dilakukan.“Di bawah tujuh undang-undang Perlembagaan Persekutuan dan tujuh undang-undang perbandaran perlindungan Sarawak, banyak perkara yang perlu dipinda dan dimansuhkan,” kata pakar undang-undang Sarawak Alex Ying.Namun untuk membuat perubahan tersebut juga bukan mudah kerana pindaan Perlembagaan memerlukan sokongan dua pertiga Dewan Rakyat.Pada masa ini, Sabah dan Sarawak memegang kira-kira 25% dari 222 kerusi di Dewan Rakyat.Sabah mempunyai 25 ahli Parlimen manakala Sarawak mempunyai 31.Ying berkata kerajaan persekutuan harus mengembalikan bacaan asal Perkara 46 dalam Perlembagaan bagi memastikan jumlah perwakilan yang saksama.Mengikut bacaan asal, negeri-negeri semenanjung atau Tanah Melayu dan wilayah persekutuan tidak boleh memegang lebih dari 65.4% kerusi Parlimen.Bagaimanapun Wan Junaidi memaklumkan kepada MalaysiaNow Putrajaya tidak boleh meminda undang-undang tersebut kerana semakan jumlah kerusi hanya dijalankan sekali dalam tempoh tujuh tahun.“Semakan pengagihan (kerusi) terakhir bagi Sarawak dilaksanakan pada 2015, dan untuk Sabah pada 2017,” katanya.“Ini bermakna Sarawak hanya boleh menambah kerusinya pada 2023.”Wan Junaidi juga berkata baik Perlembagaan mahupun MA63, Laporan Jawatankuasa Antara Kerajaan (IGC) 1962 atau Suruhanjaya Cobbold menyatakan Sabah dan Sarawak mesti memegang satu pertiga daripada kerusi Parlimen.“Kerusi satu pertiga hanya disebut dalam laporan IGC,” tambahnya.“Ia menyatakan bahawa nisbah bilangan kerusi yang diperuntukkan untuk Sarawak dan Sabah harus dikekalkan.”


Permohonan Rosmah tangguh bicara kes rasuah didengar Isnin depan

Permohonan Rosmah Mansor untuk menangguhkan perbicaraan kes rasuah yang dihadapinya sementara menunggu rayuan terhadap keputusan Mahkamah Tinggi yang menolak permohonannya untuk membatalkan perbicaraan kes itu akan didengar Isnin ini.Peguam Akberdin Abdul Kader yang mewakili Rosmah dan timbalan pendakwa raya Ahmad Akram Gharib, semasa dihubungi mengesahkan permohonan penangguhan itu akan didengar di Mahkamah Rayuan pada Isnin.Akberdin berkata mahkamah menetapkan 13 Oktober untuk pengurusan kes rayuan Rosmah terhadap keputusan Mahkamah Tinggi yang menolak permohonannya bagi membatalkan perbicaraan kes rasuah projek solar hibrid sekolah Sarawak dan menggugurkan Sri Ram sebagai ketua pendakwaan.Pengurusan kes bagi permohonan penangguhan dan rayuan di hadapan timbalan pendaftar Mahkamah Rayuan Mohd Khairi Haron hari ini.Pada 24 September lepas, Rosmah, isteri bekas perdana menteri Najib Razak gagal dalam permohonannya untuk membatalkan perbicaraan kes rasuah projek solar hibrid yang dihadapinya dan menggugurkan Sri Ram sebagai ketua pendakwaan dalam kes itu.Semasa menolak kedua-dua permohonan Rosmah itu, hakim Mahkamah Tinggi Mohamed Zaini Mazlan berkata kebenaran yang diberikan oleh peguam negara ketika itu, Tommy Thomas kepada Sri Ram untuk menjalankan pendakwaan jenayah dalam kes Rosmah adalah tanpa keraguan berdasarkan Seksyen 376 (3) Kanun Prosedur Jenayah (KPJ) atas kapasitinya sebagai pendakwa rayaBeliau berkata Thomas telah menyatakan dengan jelas bahawa beliau, selepas melantik Sri Ram untuk mengetuai pendakwaan dalam kes 1Malaysia Development Berhad (1MDB) kemudiannya memberi kuasa kepada beliau untuk menjalankan pendakwaan kes jenayah terhadap pemohon (Rosmah).Rosmah memfailkan dua permohonan di Mahkamah Tinggi pada 6 Mei lepas untuk membatalkan keseluruhan perbicaraannya, dalam usaha untuk dibebaskan daripada tiga pertuduhan rasuah serta menggugurkan Sri Ram sebagai ketua pendakwaan kesnya.Rosmah, dituduh meminta RM187.5 juta dan dua pertuduhan menerima suapan RM6.5 juta daripada Pengarah Urusan Jepak Holdings Sdn Bhd Saidi Abang Samsudin berkaitan projek tenaga solar itu menerusi bekas pembantunya, Rizal Mansor.Ia sebagai balasan kerana membantu Jepak Holdings memperoleh Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel untuk 369 sekolah luar bandar Sarawak bernilai RM1.25 bilion daripada kementerian pendidikan secara rundingan terus.


Muhyiddin gesa ahli Bersatu mula ‘berkempen’ untuk PRU15 dari sekarang

Presiden Bersatu Muhyiddin Yassin menggesa ahli-ahli partinya disaran supaya bersedia dan tidak menunggu sehingga hari penamaan calon untuk berkempen supaya mendapat liputan seluas mungkin, ketika cakap-cakap mengenai pembubaran Parlimen hangat diperkatakan sejak akhir-akhir ini.Muhyiddin berkata, saranan ini berdasarkan pengalaman beliau ketika berkempen pada Pilihan Raya Negeri (PRN) Johor baru-baru ini, apabila tidak berkesempatan untuk mengunjungi seluruh kawasan Dewan Undangan Negeri (DUN)  disebabkan keterbatasan waktu.Beliau yang juga pengerusi Perikatan Nasional (PN), turut menggesa semua ahli sama ada yang mempunyai jawatan dalam kerajaan atau tidak, supaya berkempen bersama bagi menguatkan jentera pilihan raya gabungan itu.“Bercakap tentang Pilihan Raya Umum ke-15 (PRU15), jangan tunggu bila dah hari penamaan calon baru kita nak berkempan,” katanya semasa sesi temubual bersama Ketua Penerangan Bersatu Wan Saiful Wan Jan malam tadi.“Gerakan ini akan dibuat sama ada mereka berjawatan (dalam kerajaan) atau tidak. Jika jalankan bersama.”Sementara itu, Muhyiddin berkata, meskipun Bersatu disifatkan sebagai sebuah parti politik baru dan mempunyai beberapa kelemahan, ia tidak boleh dijadikan sebagai “alasan” apabila berdepan pilihan raya.Oleh itu, katanya, terdapat pelbagai perkara yang perlu diambil perhatian bagi mengukuhkan jentera, ahli dan logistik parti.“Boleh saja kita gunakan dalih bahawa kita adalah parti baru, tetapi masa dan situasi tidak mengatakan kamu (Bersatu) adalah parti baru, maka buatlah setakat yang mana yang mampu.“Apabila berdepan pilihan raya, parti baru atau lama akan menghadapi undi.“Saya sudah arahkan pengerusi biro latihan untuk adakan pusat latihan dan buat kursus supaya letakkan parti kita dalam keadaan sedia,” katanya.Pada PRN Johor yang lalu, PN memenangi 3 daripada kerusi DUN yang dipertandingkan.Sementara BN berjaya mentadbir Johor selepas memenangi 40 kerusi DUN.Dalam pada itu, berdasarkan prestasi pada PRN Melaka dan Johor, Muhyiddin berkata, peratusan pengundi ke arah PN dilihat memberangsangkan sekali gus menunjukkan potensi besar untuk gabungan politik itu terus berkembang pada masa hadapan.Katanya, sokongan yang diperoleh itu jelas membuktikan pendirian PN yang berasaskan integriti menerima sokongan rakyat.“Kedua-dua PRN Melaka dan Johor membuktikan PN ada potensi besar.“Orang kata kita adalah naib johan – walaupun tiada makna untuk berada di kedudukan naib johan – tetapi boleh nampak peratusan sokongan itu ada,” katanya.


Mahkamah bebas Goldman Sachs tuduhan urusniaga bon 1MDB

Mahkamah Tinggi Kuala Lumpur hari ini melepas dan membebaskan Goldman Sachs International Ltd dan dua entitinya di Asia daripada pertuduhan berkaitan kes terbitan bon 1Malaysia Development Berhad (1MDB) bernilai US$6.5 bilion (RM27.2 billion).Hakim Mohamed Zaini Mazlan memutuskan demikian selepas membenarkan permohonan Timbalan Pendakwa Raya Masri Mohd Daud untuk menarik balik semua pertuduhan terhadap bank pelaburan global itu yang berpangkalan di United Kingdom.“Oleh itu Goldman Sachs International Ltd, Goldman Sachs (Asia) dan Goldman Sachs (Singapura) dilepas dan dibebaskan daripada empat pertuduhan terhadap mereka,” katanya.Pada Disember 2018, Malaysia memfailkan empat pertuduhan terhadap Goldman Sachs kerana didakwa meninggalkan fakta material berhubung penjualan bon terbitan antara anak syarikat 1MDB dengan Aabar Investments PJS. Limited (Aabar Limited).Kesalahan itu didakwa dilakukan di pejabat 1MDB,  Aras 8, Menara IMC, No 8, Jalan Sultan Ismail, di sini antara 19 Mac 2012 dan 11 Nov 2013.Syarikat itu didakwa mengikut Seksyen 179(c) Akta Pasaran Modal dan Perkhidmatan 2007 dan boleh dihukum menurut Seksyen 182 akta sama yang memperuntukkan hukuman penjara selama tempoh tidak melebihi 10 tahun dan didenda tidak kurang daripada RM1 juta, jika sabit kesalahan.Jabatan Kehakiman Amerika Syarikat (DoJ) menganggarkan sekitar AS$4.5 bilion diselewengkan daripada 1MDB antara 2009 dan 2014.Pada 4 Julai lalu, Kementerian Kewangan dilaporkan berkata Goldman Sachs bersetuju membayar US$3.9 bilion (RM16.6 bilion) bagi penyelesaian caj dan tuntutan tertunggak berkaitan dengan tiga urus niaga bon yang diatur untuk 1MDB.Kementerian itu berkata penyelesaian itu merangkumi pembayaran tunai US$2.5 bilion (RM10.63 bilion) dan jaminan untuk pengembalian penuh berjumlah sekurang-kurangnya US$1.4 bilion (RM5.95 bilion) dari segi aset yang berkait dengan hasil yang telah didiseleweng melalui tiga urus niaga bon tersebut.


2 pertuduhan rasuah terhadap Lim Guan Eng akan dipinda

Pihak pendakwaan akan memohon untuk meminda dua daripada empat pertuduhan kes rasuah dihadapi bekas ketua menteri Pulau Pinang Lim Guan Eng, membabitkan pembinaan terowong dasar laut dan projek pembinaan jalan utama di Pulang Pinang, semasa sebutan kes itu, pada 21 Disember ini.Timbalan Pendakwa Raya Wan Shaharuddin Wan Ladin yang mengetuai pasukan pendakwaan memaklumkan perkara itu kepada pemberita, ketika dihubungi hari ini.Wan Shaharuddin berkata sepatutnya hari ini ditetapkan untuk sebutan semula kes itu, bagaimanapun prosiding ditangguhkan berikutan pelaksanaan Perintah Kawalan Pergerakan Bersyarat (PKPB), di semua negeri di Semenanjung kecuali Perlis, Kelantan dan Pahang, selama empat minggu mulai 9 November hingga 6 Disember depan.“Mahkamah memaklumkan tarikh baru sebutan itu kepada pihak kami melalui e-mail pada 9 November lalu,” katanya.Difahamkan, pindaan itu adalah bagi memasukkan ‘waktu’ di dalam pertuduhan rasuah mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan mengeluarkan perkataan yang tidak menjadi elemen di dalam pertuduhan menggunakan kedudukan yang dihadapi bekas menteri kewangan itu.Pada 7 Ogos lepas, Lim, 60, didakwa sebagai Ketua Menteri Pulau Pinang, telah secara rasuah meminta bagi pihak dirinya sendiri suatu suapan, iaitu balasan berharga berupa 10% daripada keuntungan yang akan diperolehi kelak daripada Zarul Ahmad Mohd Zulkifli, yang merupakan pengarah Consortium Zenith Construction Sdn Bhd.Suapan itu adalah sebagai upah bagi melakukan suatu perkara yang dicadangkan, iaitu, membantu syarikat Zarul Ahmad dilantik untuk melaksanakan projek pembinaan jalan-jalan utama dan terowong di Pulau Pinang, di Hotel The Gardens, Lingkaran Syed Putra, Mid Valley City, di sini pada Mac 2011.Difahamkan, pindaan itu adalah bagi memasukkan ‘waktu’ di dalam pertuduhan rasuah mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan mengeluarkan perkataan yang tidak menjadi elemen di dalam pertuduhan menggunakan kedudukan yang dihadapi bekas menteri kewangan itu.Pada 10 Ogos lepas pula, Lim didakwa di Mahkamah Sesyen Butterworth atas pertuduhan menggunakan kedudukannya ketika menjawat jawatan sebagai Ketua Menteri Pulau Pinang, untuk suapan bagi dirinya wang berjumlah RM3.3 juta, sebagai tindakan membantu syarikat milik Zarul Ahmad dilantik untuk melaksanakan projek itu yang bernilai RM6.3 bilion.Pada 11 September, ahli Parlimen Bagan itu sekali lagi didakwa atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri itu.Mengikut pertuduhan pertama, Lim, didakwa menyebabkan Pendaftar Tanah Pulau Pinang melupuskan harta milik kerajaan negeri Pulau Pinang iaitu, Lot Tanah No. H.S.(D) 18801, No. PT Lot 702 Seksyen 1, Bandar Tanjong Pinang, Daerah Timor Laut, Pulau Pinang, bernilai RM135,086,094 kepada Syarikat Ewein Zenith Sdn Bhd.Beliau juga dituduh menyebabkan Pendaftar Hakmilik Tanah Pulau Pinang melupuskan Lot Tanah No.H.S.(D) 19318, No. PT Lot 10012 Seksyen 1, Bandar Tanjong Pinang, Daerah Timor Laut, bernilai RM73,668,986 kepada Syarikat Zenith Urban Development Sdn Bhd.Lim didakwa melakukan kedua-dua kesalahan itu di Pejabat Tanah dan Galian Negeri Pulau Pinang, Tingkat 21, Komtar di sini, pada 17 Feb 2015 dan 22 Mac 2017.


Isyarat pertama Measat-3d berjaya diterima

Tepat 6.41 pagi waktu Malaysia, isyarat telemetri pertama daripada Measat-3d diterima, sekali gus menandakan pelancaran satelit itu berjaya sepenuhnya.Detik bersejarah itu diumumkan di Dewan Merdeka, Aras 4, Pusat Dagangan Dunia (WTC) Kuala Lumpur yang menjadi menyiarkan siaran langsung pelancaran satelit Measat-3d dari Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan 22 Jun).Proses pemisahan pertama dari roket pelancar Ariane-5 berlaku pada 6.19 pagi waktu Malaysia dan pemisahan kedua pada 6.34 pagi sebelum isyarat pertama diterima oleh bumi tujuh minit kemudian. Pelancaran satelit Measat-3d mengalami kelewatan 47 minit daripada jadual asal pada 5.03 pagi waktu Malaysia. Perdana Menteri Ismail Sabri Yaakob bersama hampir 600 jemputan menyaksikan pelancaran satelit paling canggih itu di Dewan Merdeka. Hadir sama Menteri Komunikasi dan Multimedia Annuar Musa dan timbalannya Zahidi Zainal Abidin serta beberapa menteri kabinet.Satelit kelapan yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (Jendela).


Mahathir kini ‘sesat’ kerana bersama PAS, kata DAP

Dr Mahathir Mohamad perlu disiasat pihak berkuasa kini, bukan ketika menjadi perdana menteri Pakatan Harapan (PH) kerana beliau kini sudah “sesat” kerana bersama PAS, kata Ahli Parlimen Jelutong, RSN Rayer dari DAP.
Terdahulu, ketika di Dewan Rakyat hari ini, wakil rakyat daripada PH itu bertanya mengapa Mahathir tidak pernah disoal siasat atas insiden yang berlaku pada 1998 apabila bekas ketua polis negara, Abdul Rahim Noor menumbuk muka Anwar Ibrahim hingga menyebabkan mata beliau lebam.
Beliau berkata, tidak adil sekiranya hanya Rahim menanggung kesalahan itu seorang diri dan perlu diketahui siapakah individu yang memberi arahan kepada beliau membuat tindakan sedemikian.
"Memang kita tahu mantan ahli Parlimen Langkawi, Mahathir adalah perdana menteri pada ketika itu.
“Bukankah beliau juga perlu disiasat?” soal Rayer ketika berucap pada sesi perbahasan Laporan Tahunan Suruhanjaya Hak Asasi Manusia Malaysia (Suhakam) di Dewan Rakyat hari ini.
"Dari sisi undang-undang tidak ada hadnya.
“Kalau kes sivil, lepas enam tahun tiada kes boleh difailkan tetapi sekarang saya ingin tanya, (bekas) ketua polis negara bertindak atas arahan siapa?”
Bagaimanapun Ahli Parlimen Parti Buntar Mohd Misbahul Munir Masduki dari Perikatan Nasional (PN) kemudian mempersoalkan mengapa isu ini hanya dibangkitkan hari ini dan tidak pernah diusulkan ketika Mahathir menjadi perdana menteri semasa pentadbiran PH sebelum ini.
"Mengapa sewaktu Langkawi jadi PM zaman PH perintah, Jelutong tak bangkit, seret dia (Mahathir) ke mahkamah?" soalnya.
Menurut Rayer, ia kerana ketika itu Mahathir bersama dengan PH dan kini beliau bersama dengan PAS.
"Sekarang beliau ikut PAS dan PAS bersama beliau.
"Masa itu Tun tidak sesat.
“Sekarang bersama PAS dia sudah sesat,” jawab Rayer sambil menegaskan beliau tidak membuat sebarang tuduhan kepada sesiapa dan hanya sekadar bertanya.


Muhyiddin ketuai barisan calon PN pada PRU15, sasar kemenangan di 169 kerusi

Perikatan Nasional (PN) mengumumkan bertanding 169 kerusi Parlimen dan 116 kerusi Dewan Undangan Negeri di Pahang, Perlis dan Perak pada Pilihan Raya Umum ke-15 (PRU15) akan datang.
Pas akan bertanding di 64 kerusi Parlimen, manakala Gerakan diberikan 20 kerusi Parlimen. Bersatu akan bertanding di 74 kerusi.
Sementara 11 kerusi lagi turut diberikan kepada parti bersekutu.
Pengerusi PN, Muhyiddin Yassin kekal mempertahankan kerusi Pagoh yang dimenanginya sejak 1978. Beliau akan menentang Razali Ibrahim dari BN.
Antara nama yang dipertaruhkan di kerusi-kerusi panas termasuklah Suhaimi Abdullah di Langkawi, menentang bekas perdana menteri, Dr Mahathir Mohamad.
Hamzah Zainuddin kekal mempertahankan kerusi Larut, menentang Kazim Elias dari BN dan Zolkharnain Abidin dari PH.
Asmawi Harun daripada Bersatu dipertandingkan di Bera bagi mencabar perdana menteri, Ismail Sabri Yaakob.
Sementata Afif Bahardin akan bertanding di Shah Alam menentang Hizatul Isham Jalil daripada BN.
Di Gombak, penyandangnya Mohamed Azmin Ali akan mempertahankan kerusi itu bagi penggal keempat, di mana beliau akan dicabar oleh Menteri Besar Selangor Amirudin Shari dari Pakatan Harapan dan Megat Zulkarnain Omardin dari BN.
Di Ampang, calon-calon wanita bakal berentap di mana Bersatu akan meletakkan calon baru Sasha Lyna Abdul Latif menentang Ivone Low Yi Wen (BN), Rodziah Ismail (PH) dan penyandangnya Zuraida Kamarudin.
Calon-calon yang akan bertanding di Kelantan dan Terengganu akan diumumkan kelak.
Berikut adalah senarai calon PN yang diumumkan malam ini:
1. Rusydan  bin Rusmi - Padang Besar2. Zakri bin Hassan - Kangar3. Suhaimi bin Abdullah - Langkawi4. Abdul Ghani Ahmad - Jerlun5. Ku Abdu Rahman bin Ku Ismail - Kubang Pasu6. Nurul Amin Hamid - Padang Terap7. Ahmad Fakhruddin bin Fakhrurazi - Kuala Kedah8. Awang bin Hashim - Pendang9. Sabri bin Azit -Jerai10. Ahmad Tarmizi Sulaiman -Sik11. Mohd Nazri Abu Hassan - Merbok12. Robert Ling Kui Ee - Sungai Petani13. Hassan bin Saad - Baling14. Azman Narudin -Padang Serai15. Roslan Hashim - Kulim Bandar Baharu16. Siti Mastura Mohamad - Kepala Batas17. Wan Saifulrudin Wan Jan - Tasek Gelugor18. Alan Oh - Bagan19. Muhammad Fawwaz Mat Jan - Permatang Pauh20. Steven Koh Tien Yew - Bukit Mertajam21. Wong Chia Zhen - Batu Kawan22. Mansor bin Othman - Nibong Tebal23. Hng Chee Wey - Bukit Bendera24. H’ng Khoon Leng - Tanjong25. Baljit Singh - Jelutong26. Thinaganarabhan a/l Padmanabhan - Bukit Gelugor27. Oh Tong Keong - Bayan Baru28. Muhammad Harris Idaham - Balik Pulau29. Falhul Huzir Ayob - Gerik30. Muhammad Rifaat Razman - Lenggong31. Hamzah Zainudin - Larut32. Misbahul Munir Masduki - Parit Buntar33. Idris Ahmad - Bagan Serai34. Syed Abu Hussin Syed Abdul Fasal - Bukit Gantang35. See Tean Seng - Taiping36. Azahari Hasan - Padang Rengas37. Irudianathan a/l Gabriel - Sungai Siput38. Ahmad Faizal Azumu - Tambun39. Nor Afzainizam Salleh - Ipoh Timor40. Chek Kwing Weng - Ipoh Barat41. Woo Cheong Yuen - Batu Gajah42. Iskandar Dzulkarnain Abdul Khalid - Kuala Kangsar43. Ong Kean Sing - Beruas44. Muhammad Ismi bin Mat Taib - Parit45. Wong Oi Foon - Kampar46. Muhammad Farhan Abdul Rahim - Gopeng47. Muhammad Yadzan Mohammad - Tapah48. Jamaluddin Yahya - Pasir Salak49. Nordin Ahmad Ismail - Lumut50. Muhammad Faiz Na’aman - Bagan Datuk51. Zainol Fadzi Paharudin - Teluk Intan52. Nolee Ashilin Mohammed Radzi - Tanjong Malim53. Abdul Rasid Mohamed Ali - Cameron Highlands54. Mohd Shahrum Osman -Lipis55. Mohd Fakhrunizam Ibrahim - Raub56. Khairil Nizam Khirudin - Jerantut57. Saifuddin Abdullah - Indera Mahkota58. Wan Razali Wan Nor - Kuantan59. Aireroshairi Roslan - Paya Besar60. Mohd Fadhil Noor Abdul Karim - Pekan61. Fazil Azmi Nadzri - Maran62. Kamal Ashaari - Kuala Krau63. Salamiah Mohd Nor - Temerloh64. Roslan Hassan - Bentong65. Asmawi Harun - Bera66. Abdul Khalib Abdullah - Rompin67. Mohd Fasiah Mof Fakeh - Sabak Bernam68. Muslimin bin Yahaya - Sungai Besar69. Mohd Hasnizan Harun - Hulu Selangor70. Zulkafperi Hanapi - Tanjong Karang71. Mohd Noor Mohd Sahar - Kuala Selangor72. ABdul Rashid Asari - Selayang73. Mohamed Azmin Ali - Gombak74. Sasha Lyna Abdul Latif - Ampang75. Muhammad Farique Zubir Albakri - Pandan76. Mohd Radzi Abd Latif - Hulu Langat77. Muhammad Nazrul Hakim Md Nazir - Bangi78. Chew Jyh Gang - Puchong79. Ang Hiang Ni - Subang80. Theng Book - Petaling Jaya81. Lim Si Ching - Damansara82. Mohd Ghazali Md Hamin - Sungai Buloh83. Dr Afif Bahardin - Shah Alam84. Dr Halimah Ali - Kapar85. Jaya Chandran a/l Perumal - Klang86. Mohamed Diah Baharun - Kota Raja87. Dr Ahmad Yunus Hairi - Kuala Langat88. Rina Harun - Sepang89. Phaang Jing Fatt - Kepong90. Azhar bin Yahya - Batu91. Nuridah Mohd Salleh - Wangsa Maju92. Prabagaran a/l Vythlingam - Segambut93. Nurul Fadzilan Kamaluddin - Setiawangsa94. Dr Rosni binti Adam - Titiwangsa95. Chen Win Keong - Bukit Bintang96. Fauzi Abu Bakar - Lembah Pantai97. Alan Wong Yee Yeng - Seputeh98. Chin Yoke Kheng - Cheras99. Kamaruddin bin Jaffar - Bandar Tun Razak100. Radzi Jidin - Putrajaya101. Zaharuddin Baba Samion - Jelebu102. Muhammad Noraffendu Mohd Salleh - Jempol103. Fadli Che Me - Seremban104. Eddin Syazlee Shith - Kuala Pilah105. Choong Vee Hing - Rasah106. Mohd Nazree Yunus - Rembau107. Rafiei bin Mustapha - Port Dickson108. Abdul Halim Abu Bakar - Tampin109. Mas Ermieyati Samsudin - Masjid Tanah110. Mohd Redzuan Md Yusof - Alor Gajah111. Bakri Jalauddin - Tangga Batu112. Mohd Azrudin Md Idris - Hang Tuah Jaya113. Suhaime bin Borhan - Kota Melaka114. Zulkifli Ismail - Jasin115. Poobalan a/l Ponnusamy - Segamat116. Uzzair Ismail - Sekijang117. Alvin Chang Teck Kiam - Labis118. Muhyiddin Yassin - Pagoh119. Zaidi Abd Majid - Ledang120. Chelvarajan a/l R Suppiah121. Abdullah Husin - Muar122. Abdul Karim Deraman - Parit Sulong123. Muhammad Syafiz A Aziz - Ayer Hitam124. Zanariyah Abdul Hamid - Sri Gading125. Mohd Rashid Hasnon - Batu Pahat126. Mohd Fazrul Kamat - Simpang Renggam127. Dzulkarnain Alias - Kluang128. Aziz Ismail - Sembrong 129. Muhammad Islahuddin Abas - Mersing130. Mohd Nazri Mokhtar - Tenggara131. Mohamad Ridhwan Rasman - Kota Tinggi132. Fairulnizar Rahmat - Pengerang133. Mohamad Isa Basir - Tebrau134. Mohamad Farid Abdul Razak - Pasir Gudang135. Mohd Mohtaj Yacob - Johor Bahru136. Deepak Jaikishan a/l Jaikishan Rewachand - Pulai137. Tan Nam Cha - Iskandar Puteri138. Tan Chon Hock -Kulai139. Isa Ab Hamid - Pontian140. Najwah Halimat Ab Alim - Tanjung PIai141. Jugah Anak Muyang - Lubok Antu142. Ali Biju - Saratok143. Duke Anak Janteng - Bintulu


Bayaran Fasa 2 Bantuan Khas Covid-19 mulai Khamis ini

Pembayaran Fasa Dua Bantuan Khas Covid-19 (BKC) akan dibuat mulai Khamis ini (25 November) dengan peruntukan RM300 juta.Perdana Menteri Ismail Sabri Yaakob dalam kenyataan hari ini berkata bayaran kedua itu akan melibatkan 700,000 penerima isi rumah, individu bujang dan warga emas yang tergolong dalam kategori miskin.“Seperti semua sedia maklum, pembayaran Fasa Satu BKC telah selesai dibuat pada bulan September yang lalu dengan peruntukan sebanyak RM3.1 bilion dan memanfaatkan hampir 10 juta penerima.“Pembayaran seterusnya iaitu Fasa Tiga BKC akan dilaksanakan mengikut jadual yang telah ditetapkan pada bulan Disember melibatkan peruntukan sebanyak RM1.2 bilion untuk 3.8 juta penerima isi rumah kategori miskin dan B40,” katanya.Bagi penerima isi rumah, warga emas dan individu bujang bayaran akan terus dikreditkan ke dalam akaun mereka manakala penerima yang tidak mempunyai akaun bank termasuk di Sabah dan Sarawak pembayaran melalui cawangan Bank Simpanan Nasional (BSN).Semakan status kelulusan BKC boleh dibuat melalui Portal BKC https://bkc.hasil.gov.my.Ismail menegaskan kerajaan sentiasa peka terhadap keluh-kesah rakyat dan berharap pembayaran BKC itu mampu meringankan beban rakyat yang masih terkesan akibat pandemik Covid-19.“Bagi memastikan kesejahteraan Keluarga Malaysia, kerajaan juga akan terus komited memastikan bantuan yang disediakan dapat disalurkan secara berkesan,” katanya.BKC merupakan sebahagian daripada inisiatif Pakej Perlindungan Rakyat dan Pemulihan Ekonomi (Pemulih), selain bayaran tambahan kepada pakej rangsangan ekonomi.Pada 28 Jun lepas, kerajaan mengumumkan pakej Pemulih sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik Covid-19.Di bawah BKC, kategori miskin tegar, isi rumah akan menerima RM1,300; warga emas sebatang kara (RM500) dan bujang (RM500).Bagi kategori B40, isi rumah akan menerima RM800, warga emas sebatang kara (RM200) dan bujang (RM200) manakala kategori M40, isi rumah layak menerima RM250, warga emas sebatang kara (RM100) dan bujang (RM100).


Popular di Kedah, Sanusi bakal jadi MB semula?

Sekumpulan pemuda penghantar makanan yang menunggu pesanan pelanggan di luar pusat membeli belah di tengah-tengah bandar Alor Setar, Kedah lantas ketawa ketika diajukan satu soalan;
“Seronok tak, ada menteri besar terkenal di media sosial kerana kaki troll dan suka buat lawak?”
Muhammad Sanusi Md Nor dinamakan sebagai menteri besar negeri Kedah yang ke-14 bagi menggantikan Mukhriz Mahathir selepas hilang kepercayaan ahli-ahli Dewan Undangan Negeri (DUN) pada Mei 2020, dua tahun lalu.
Sejak itu, Sanusi seringkali mendapat tumpuan orang ramai khususnya pengguna media sosial yang menganggap dirinya sebagai “tidak menyenangkan” kerana gemar memberikan kenyataan tidak matang.
Bagaimanapun, tujuh pemuda penghantar makanan itu menyifatkan personaliti Sanusi sebagai sangat bersahaja.
Mereka memberitahu cara pemimpin itu yang sangat santai memudahkan orang-orang kampung berdamping dengan wakil rakyat dan meluahkan perasaan.
“Sempoi. Dia memang menteri besar paling sempoi yang kami pernah ada.
"Dia suka troll orang, sebab orang tu yang mengusik dia dulu,” kata mereka merujuk kepada siri berbalas “usikan” antara Sanusi dan pemilik Johor Darul Takzim (JDT) Tunku Mahkota Johor, Tunku Ismail Sultan Ibrahim di media sosial kerana perlawanan bola sepak.
Dalam beberapa hantaran yang pernah dimuat naik di Facebook, Sanusi pernah memaparkan beberapa keping gambarnya sedang bermain bola sepak sebagai mengulas kenyataan Tunku Ismail berhubung status pembayaran gaji tertunggak pemain pasukan Kedah.
“Hang tak pakai seluaq lagi aku main bola dah. La ni pun dok main bola lagi. Diet apa diet?”
Sebelum itu juga, Sanusi pernah mendapat kritikan hebat selepas membuat kenyataan mengguris hati berbunyi “kontena jenazah mencukupi, siapa nak masuk bagi nama” sehingga menyaksikan banyak pihak tidak selesa dengan kenyataan itu terutamanya keluarga-keluarga mangsa korban Covid-19.
Kepada pemerhati politik tegar, kenyataan yang dikeluarkan oleh Sanusi tidak hanya melibatkan isu politik dan partinya, PAS.
Beliau turut mendapat perhatian daripada peminat bola sepak tempatan.
Perkembangan ini menimbulkan perbincangan hangat apabila seorang ahli politik lantang mengeluarkan kenyataan kepada kerabat diraja serta tidak mengendahkan teguran masyarakat.
Ramai mula mempersoalkan, adakah imej dan karakter yang dibawa oleh Sanusi akan menyelamatkan karier politiknya?
Penganalisis politik dari Universiti Teknologi Malaysia (UTM) Mazlan Ali bersetuju dengan pandangan awal masyarakat yang mengandaikan karakter Sanusi seperti tidak mencapai tahap yang perlu ditunjukkan oleh seorang yang bergelar menteri besar.
“Tapi akhirnya saya lihat dia ni mempunyai satu watak seperti Azizan dulu, ingat tak?
"Dia punya gaya dan penggunaan bahasa badan Azizan, dia bijak. Apabila orang mahu kenakan dia, dia akan kenakan orang itu balik,” katanya kepada MalaysiaNow merujuk kepada bekas menteri besar Kedah ke-10, Azizan Abdul Razak.
Mazlan tidak menolak kemungkinan, karakter yang dibawa oleh Sanusi sebagai sesuatu yang semula jadi wujud dalam kehidupan bermasyarakat di negeri itu.
“Sebenarnya menteri besar begini, orang awam memang suka pemimpin macam ini.”
Katanya, rakyat bawahan berasa lebih selesa kerana pemimpin yang berjawatan besar seperti Sanusi tidak mempunyai protokol-protokol khas ketika bergaul dengan masyarakat.
Atas sebab itu, tidak menghairankan apabila Sanusi membuat kenyataan yang dianggap “pelik” tetapi rakyat Kedah tidak memandang serius kenyataannya kerana menganggap beliau sedang bergurau.
Jelas Mazlan, karakter Sanusi akan mendapat penilaian berbeza mengikut kategori pengundi. Pertama, bagi pengundi-pengundi parti politik selain PAS, mereka sudah pastinya menganggap beliau sebagai menteri besar yang “bodoh” dan tidak tahu membuat kerja dengan baik.
Manakala bagi pengundi yang berada di kawasan-kawasan bandar juga akan menolak Sanusi sebagai calon wakil rakyat yang mewakili mereka.
“Tapi Kedah ini negeri yang kecil dan mereka di kawasan bandar juga tidak ramai. PAS memang handal di kawasan-kawasan kampung kerana Kedah ramai orang kuat agama.
“Di kawasan-kawasan bandar, PAS sendiri tahu mereka tiada peluang (untuk menang).”
Jelasnya, senario itu juga sama dengan politik PAS di Kelantan.
"Jadi, jika ditanya, MB seperti Sanusi ini boleh survive atau tidak, berdasarkan penilaian politik semasa beliau memang ada peluang di Kedah."
MB tak main golf
Sementara itu, seorang pemandu e-hailing mahu dikenali sebagai Afiq berkata populariti Sanusi turut mendapat perhatian pelancong dari luar negeri itu.
Ketika mengambil pelanggannya di lapangan terbang ataupun lobi hotel, dia seringkali ditanya mengenai Adun Jeneri itu. Selalunya, mereka akan bertanya;
“Adakah itu sikap dan perangai orang berasal dari Kedah? Celupar dan kebudak-budakan?”
Katanya, selama beberapa kali mengundi pada pilihan raya umum dia berasa kecewa kerana tidak dapat “mendekati” menteri besar negerinya sendiri kerana kewujudan jurang karakter antara pemimpin dan rakyat biasa.
“Dia masuk kampung, duduk minum sirap dalam rumah. Tak payah pasang-pasang khemah. Dia menteri besar yang tak main golf.
“Dia main bola sepak dan ragbi, sukan yang memang popular dengan anak-anak orang biasa.
“Sebab itu saya suka bila orang tanya tentang hal ini.  Saya ada peluang untuk beritahu mereka bahawa Sanusi is the best (paling baik).”


Bekas pegawai Goldman Sachs anggap penjara Sungai Buloh ‘neraka jahanam’

Bekas jurubank Goldman Sachs Group Inc, Roger Ng yang disabitkan bersalah dalam kes 1MDB, memberitahu Mahkamah New York beliau menjalani hukuman enam bulan penjara dalam persekitaran sel yang kotor dan kadang-kadang dirantai bersama 20 banduan yang lain, lapor The Edge Markets.
Akhbar itu melaporkan, Ng menerangkan situasi yang dialaminya sebelum ini dalam surat kepada hakim Amerika Syarikat (AS) Margo Brodie bagi merayu untuk diringankan hukuman yang akan dijatuhkan ke atasnya minggu depan kerana membantu menggelapkan dana kekayaan negara 1MDB.
Dalam surat pada Sabtu, Ng menganggap dirinya berada di dalam sebuah “neraka jahanam” ketika ditempatkan di penjara Sungai Buloh Malaysia sebelum diekstradisi ke AS pada Mei 2019.
Ng menyifatkan hukuman yang diterimanya sudah setimpal untuk jenayahnya.
Pengarah urusan itu memberitahu, sewaktu di penjara Sungai Buloh, beliau tinggal bersama tikus, tidur di atas lantai simen dan dijangkiti malaria dan leptospirosis, penyakit bawaan air daripada air kencing tikus.
Ketika dibawa ke mahkamah, Ng memberitahu beliau digari dan dirantai bersama 20 banduan lain serta dimuatkan ke dalam sebuah trak yang sempit.
Menurut Ng, 51, dia ditahan dalam sel secara bersendirian sehingga dua minggu pada satu-satu masa.
"Enam bulan di penjara Malaysia mempunyai kesan buruk dari segi mental dan fizikal," tulis Ng.
“Sehingga hari ini, saya dapati diri saya tidak boleh bersosial, kerana saya trauma dengan pengalaman kejam dan menyedihkan ini. Ketika dalam penjara membuatkan saya hilang akal dan ketakutan.”
Menjelang pendengaran hukuman yang dijadualkan pada 9 Mac, peguam Ng memohon mahkamah memberi belas kasihan dan mengambil kira hukuman penjara yang dijalani anak guamnya di Malaysia.
Ng merupakan satu-satunya pekerja Goldman yang dibicarakan berhubung skandal 1MDB.
Pada Oktober 2020, Goldman bersetuju membayar AS$2.9 bilion (RM12.86 bilion) dan unit Malaysianya mengaku bersalah atas pertuduhan rasuah, untuk menyelesaikan siasatan ke atas penyelewengan berbilion dolar daripada 1MDB dan pembayaran rasuah bagi mendapatkan perniagaan di Wall Street.
Juri persekutuan di Brooklyn mensabitkan Ng pada April tahun lalu kerana bersubahat melanggar undang-undang anti-rasuah dan melakukan pengubahan wang haram.
Ng berdepan hukuman penjara sehingga 30 tahun.
"Dilucutkan maruahnya di penjara Malaysia, beliau mengalami sakit, ketakutan, bersendirian dan putus asa, dan masih mengalami kesan melemahkan PTSD," kata peguam itu semasa mereka memohon hakim membenarkannya pulang ke Malaysia, di mana beliau masih tertakluk kepada pertuduhan jenayah berkaitan kecurian besar-besaran melibatkan dana 1MDB.
Reuters tidak dapat menghubungi pegawai penjara bagi mendapatkan maklumat lanjut berhubung syarat tersebut.
Pendakwa raya berkata beliau membantu bekas bosnya Tim Leissner menggelapkan wang dana tersebut, melakukan pengubahan wang haram dan merasuah pegawai bagi mendapatkan perniagaan untuk Goldman.
"Peranan Ng dalam kesalahan itu adalah minimum, dan satu-satunya dakwaan bertentangan terhadapnya dibuat Tim Leissner, yang jelas luar biasa," kata peguam bela dalam dokumen mahkamah.


3 lagi sekolah di Terengganu ditutup kerana Covid-19

Tiga lagi sekolah rendah di Terengganu diarah tutup selama tujuh hari bermula semalam hingga 31 Januari depan kerana terdapat kakitangan sekolah yang telah disahkan positif Covid-19.Sekolah berkenaan ialah Sekolah Kebangsaan (SK) Paya Bunga dan Sekolah Kebangsaan Pusat Cabang Tiga  Dua di daerah Kuala Terengganu dan SK Bukit Apit di Hulu Terengganu.Pengarah Jabatan Kesihatan Negeri Terengganu Dr Nor Azimi Yunus berkata penutupan itu bagi membolehkan kerja-kerja sanitasi dilakukan bagi mencegah penularan wabak pandemik tersebut di semua sekolah yang terlibat.“Penutupan sementara sekolah-sekolah itu dijalankan di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342) bagi mengelak perebakan penyakit berjangkit. Sehubungan itu, semua aktiviti dalam kawasan sekolah perlu ditangguhkan,” katanya ketika dihubungi Bernama hari ini.Sebelum ini, 12 sekolah di daerah Kuala Terengganu juga telah diarah tutup iaitu SK Kesom, SK Bukit Petiti, SK Pulau Manis, SK Manir, SK Tengku Ampuan Mariam, SK Kedai Buloh, SK Tok Dir, SK Pusat Kuala Ibai, SK Seri Budiman, SK Gong Tok Nasek, SK Sultan Sulaiman 1 dan SK Paloh.


Perlu bincang tarikh PRN, kata MB Negeri Sembilan

Enam negeri yang akan mengadakan Pilihan Raya Negeri (PRN) tahun ini perlu berbincang bagi menentukan tarikh bersesuaian bagi membubarkan Dewan Undangan Negeri (DUN) masing-masing.
Menteri Besar Negeri Sembilan Aminuddin Harun berkata beliau bersama Menteri Besar Selangor Amirudin Shari dan Ketua Menteri Pulau Pinang Chow Kon Yeow akan berbincang untuk bertemu dengan menteri besar Kedah, Kelantan dan Terengganu mengenai perkara itu.
"Itu yang sedang kita bincangkan, saya dan menteri besar Selangor dan ketua menteri Pulau Pinang berbincang untuk berjumpa rakan sejawat kami di Kelantan, Terengganu dan Kedah untuk kami putuskan tarikh (PRN).
"(Kemudian) dimaklumkan serta dibincangkan dengan Suruhanjaya Pilihan Raya (SPR) mengenai kesesuaian tarikh pilihan raya agar tidak berlaku pertindihan," katanya kepada pemberita selepas menyempurnakan Majlis Penyerahan Watikah Jawatankuasa Kariah Masjid Negeri Sembilan Sesi 2023-2024 di Seremban hari ini.
Pengerusi PH Negeri Sembilan itu turut sependapat dengan Chow, Jun ini adalah waktu yang paling sesuai untuk mengadakan PRN.
“Kalau Mei bubar, Jun pilihan raya, sama sahaja (pendapat) saya dengan beliau, lebih kurang waktu itu pilihan raya dapat diadakan. Ia juga beri peluang untuk parti-parti lain berkempen dan bersedia, itu yang sepatutnya,” katanya.
Media sebelum ini melaporkan Aminuddin menjangkakan DUN negeri ini akan dibubarkan pada Mei bagi memberi laluan kepada PRN.


Muafakat Nasional di ambang keretakan selepas Umno sasarkan kerusi PAS

Keretakan dalam Muafakat Nasional dilihat semakin ketara, satu piagam Umno dan PAS wujudkan September tahun lalu bagi membentuk blok politik Melayu-Islam terbesar dalam negara ketika kedua-duanya masih pembangkang.“Terdapat percanggahan ketara dalam pembahagian kerusi antara Umno dan PAS untuk Pilihan Raya Umum ke-15 (PRU15) dalam beberapa rundingan yang dilakukan,” kata satu sumber yang menjadi tonggak utama kepada piagam ditandatangani 14 bulan lalu itu kepada MalaysiaNow.Difahamkan, terdapat beberapa perbincangan “kurang mesra” berhubung pembahagian kerusi Parlimen dalam kalangan pemimpin kedua-dua parti, ketika mereka cuba membina satu pakatan yang sebelum ini “tidak rasmi” pada pilihan raya 2018.Dalam pilihan raya itu, Umno dan PAS menghadapi musuh yang sama, iaitu Pakatan Harapan (PH), tetapi gagal mengelakkan pertembungan tiga penjuru yang akhirnya memihak kepada PH di sebalik sentimen masyarakat terhadap kerajaan yang diterajui Najib Razak.Bagamaimanapun, selepas Umno dan PAS menjadi pembangkang, pemimpin kedua-dua parti bekerjasama dalam beberapa Pilihan Raya Kecil (PRK), satu tindakan yang akhirnya membuahkan hasil apabila parti yang mewakili PH berjaya dikalahkan di Semenyih, Rantau, Cameron Highlands, Kimanis dan Tanjung Piai.Ini menyebabkan kedua-dua parti itu memeterai perjanjian kerjasama politik yang dikenali sebagai Piagam Muafakat Nasional sempena Himpunan Penyatuan Ummah pada September 2019.Kedua-dua pihak secara umumnya sudah bersetuju tidak akan menuntut kerusi yang dimenangi mereka pada PRU14 lalu.Tetapi dalam satu perbincangan mengenai pembahagian kerusi membabitkan dua negeri baru-baru ini menunjukkan kesefahaman yang dibentuk sebelum ini semakin rapuh.“Di Kedah dan Terengganu, sudah terdapat percanggahan berhubung pembahagian kerusi,” kata sumber yang mengetahui mengenai perbincangan itu kepada MalaysiaNow.“Beberapa pemimpin Ahli Majlis Tertinggi Umno tidak senang duduk dan tetap berkeras mahu bertanding di tempat yang dimenangi PAS dalam PRU14,” tambahnya.Kedua-dua pihak secara umumnya sudah bersetuju tidak akan menuntut kerusi yang dimenangi mereka pada PRU14 lalu.“Jika Umno tetap meletakkan calon mereka di kawasan dimenangi PAS di saat-saat akhir maka saya boleh menjangkakan Muafakat Nasional akan hancur.”Terdapat suara-suara mengatakan piagam Muafakat Nasional sudah tidak relevan lagi selepas PAS kembali dalam kerajaan pusat.Parti itu juga membidas gesaan berulang kali oleh beberapa pemimpin Umno yang memihak kepada Najib, untuk menolak Perdana Menteri Muhyiddin Yassin.Satu sumber PAS Kedah memberitahu MalaysiaNow tuntutan agresif ke atas kerusi dimiliki parti itu dibuat oleh sekumpulan pemimpin Umno yang tidak ada jawatan dalam kerajaan sekarang.Difahamkan, Pengarah Pilihan Raya Umno Tajuddin Abdul Rahman dihantar untuk berunding dengan PAS berhubung pembahagian kerusi PRU15 antara kedua-dua parti itu dan sudah turun ke negeri di Pantai Timur.MalaysiaNow difahamkan, kerusi-kerusi menjadi pertikaian ialah yang dari segi sejarahnya, kedua-dua Umno dan PAS pernah memenanginya dan mempunyai kekuatan jentera hampir sama.Pengundi-pengundi di Kedah dan Terengganu sering dilihat menukar kesetiaan mereka terhadap Umno dan PAS pada pilihan raya sebelum ini, dan kedua-dua parti memiliki pengaruh hampir sama terutama melibatkan pengundi Melayu.Kejatuhan kerajaan PH yang membawa kepada pembentukan Perikatan Nasional pada Mac tahun ini, menyaksikan nasib politik PAS dan Umno berubah, dengan kedua-dua parti menjadi komponen penting dalam memastikan Muhyiddin memiliki majoriti.PAS memenangi 18 kerusi daripada 158 kerusi Parlimen yang ditandinginya pada tahun 2018.Parti Islam itu memiliki reputasi sebagai rakan kongsi “senang kira” dalam beberapa pakatan sejak dua dekad lalu.Namun kali ini, PAS tidak akan sewenang-wenang menyerahkan kerusi mereka, terutamanya apabila berdepan dengan parti yang bergantung kepada pengundi yang sama.“Sekarang ini, kita tunggu dan lihat,” kata satu sumber PAS Kedah, yang ketika ini memerintah kerajaan negeri.“Sekiranya Umno benar-benar nak bertanding dan langgar perjanjian, PAS tidak ada masalah untuk lawan.”


Pemain industri harap festival muzik antarabangsa mampu tarik pelancong ke Sarawak

Pemain industri di Sarawak optimis sektor pelancongan berada dalam landasan untuk pulih semula, memandangkan bilangan pelancong terus meningkat ketika negara beralih ke fasa endemik Covid-19 selain sambutan hebat terhadap salah satu penganjuran acara festival muzik terbesar Malaysia selepas dua tahun tidak diadakan akibat pandemik.Pengerusi Persatuan Hotel-Hotel Malaysia (MAH) Sarawak John Teo berkata pengusaha sektor pelancongan dan perhotelan menyaksikan peningkatan jumlah pengunjung domestik menjelang Rainforest World Music Festival yang akan diadakan di Kuching minggu ini.Bercakap kepada MalaysiaNow, beliau berkata pembukaan semula sempadan antarabangsa membolehkan industri hotel untuk kembali pulih.“Kadar purata penghunian hotel kini meningkat sebanyak 35% hingga 40%, berbanding 10% hingga 15% yang kita lihat sepanjang pandemik,” katanya.“Selain rakyat Sarawak sendiri, kami juga melihat (kenaikan) pengunjung dari Malaysia Barat dan Singapura.”Teo berkata penganjuran semula Rainforest World Music Festival, walaupun dalam bentuk hibrid, memberi rangsangan tambahan terhadap angka dalam industri pelancongan di negeri itu.Bagaimanapun, beliau mengakui ketiadaan pelancong antarabangsa, terutama dari China yang masih melaksanakan langkah ketat untuk memastikan dasar “sifar jangkitan Covid” berjaya.“Tahun ini, kita kurang pelancong asing,” katanya.“Kekangan utama adalah banyak negara yang masih belum buka semula sempadan mereka.”Selain pelancong dari China, Teo berkata, Sarawak juga kehilangan pengunjung dari Brunei.“Kami menjangkakan kadar penghunian akan menjadi lebih baik jika sempadan Brunei dibuka semula,” katanya.“Tetapi kerajaan Brunei lanjutkan sekatan sehingga 1 Ogos.”Tempahan hotel menjelang festival muzik yang dijadualkan berlangsung dari 17 hingga 19 Jun ini kebanyakannya dibuat oleh rakyat Sarawak, terutama dari Miri, Bintulu dan Sibu selain dari Kuching sendiri.Kampung Budaya Sarawak sedia menerima pelawat menjelang Rainforest World Music Festival yang akan diadakan di Kuching minggu ini.Walaupun demikian, lembaga pelancongan negeri itu berkata, jumlah tersebut masih berada pada tahap yang menggalakkan.Ketua Pegawai Eksekutif Sharzede Salleh Askor berkata lebih 7,000 tiket terjual setakat ini, dan dijangka akan terus meningkat.“Kami tidak sabar untuk melihat jumlah jualan tiket yang positif pada hari pertama festival diadakan,” katanya.“Kapasiti maksimum kami bagi sehari ialah 4,000 orang berikutan prosedur operasi standard (SOP) yang ditetapkan.“Jadi kami menyasarkan kehadiran 12,000 orang bagi festival secara fizikal itu nanti.”Walaupun jumlah tersebut dianggap masih jauh lebih rendah berbanding 23,650 pengunjung ketika ia dianjurkan sebelum pandemik Covid-19, pemain industri tetap teruja dengan jumlah tersebut.“Mungkin pengunjung kurang pada acara itu tahun ini disebabkan sekatan perjalanan dan kebimbangan yang masih berlarutan dalam menghadiri acara besar,” kata Mona Manap, yang merupakan perunding bagi festival itu.“Kami mungkin tidak dapat jumlah yang sama, tetapi kami akan jadi antara yang awal – negeri pertama yang mengadakan festival muzik antarabangsa secara hibrid.”Walau apa pun keadaannya, tambah Mona, pihak penganjur menjangka lebih ramai pengunjung tempatan bakal menghadiri festival tersebut walaupun terdapat penurunan pelancong antarabangsa.Pengurus Besar Kampung Budaya Sarawak Jane Lian Labang berkata persiapan festival sedang giat dijalankan sementara jualan dalam talian juga terus meningkat setiap hari.Beliau menjangkakan lonjakan pelawat tempatan pada saat-saat akhir.“Persediaan tempat semuanya sudah dilakukan, kanopi dan pentas utama pun sudah disiapkan.”Malahan, katanya, artis dari luar negara juga sudah tiba di negeri itu.Kini, apa yang diperlukan dan dinantikan hanyalah pengunjung.


Speaker Dewan Rakyat nafi maklum kepada PM kerajaan hilang majoriti

Speaker Dewan Rakyat Azhar Azizan Harun menafikan dakwaan kononnya beliau memaklumkan Perdana Menteri Muhyiddin Yassin bahawa kerajaan Perikatan Nasional (PN) sudah tidak memiliki majoriti.“Saya menfikan laporan berita terseut dan ingin menyatakan bahawa saya tidak pernah keluarkan apa-apa surat kepada perdana menteri seperti yang dilaporkan.“Berita tersebut adalah berita palsu,” katanya dalam sebuah kenyataan hari ini.Menurut kenyataan yang sama, Azhar berkata berita yang tular itu didakwa telah diterbitkan portal Suara.TV bertajuk “Perdana menteri terima surat speaker maklum tiada majoriti, mahu bubar Parlimen”.Bagaimanapun portal tersebut menafikan telah pernah menerbitkan artikel tersebut seperti yang tular di aplikasi WhatsApp dan media sosial lain“Adalah dinyatakan, artikel yang tular menggunakan logo Suara.TV adalah palsu dan berniat jahat,” kata portal tersebut dalam sebuah penafian editorialnya.


Pemilihan juri dimulakan bagi perbicaraan rasuah 1MDB bekas pegawai Goldman

Pemilihan juri dijangka akan bermula ada Isnin depan di mahkamah Amerika Syarikat bagi perbicaraan kes rasuah bekas pegawai bank Goldman Sachs yang didakwa terlibat menyelewengkan berbilion dolar dari dana 1MDB.Sebelum ini, Roger Ng yang merupakan bekas ketua bank pelaburan itu di Malaysia mengaku tidak bersalah melanggar undang-undang anti rasuah dan pengubahan wang haram yang berkait dengan penyelewengan dana berjumlah berbilion dolar.Goldman membantu dalam penjualan bon bernilai AS$6.5 bilion bagi 1MDB, yang dilancarkan oleh bekas perdana menteri Najib Razak bagi menggalakan pertumbuhan ekonomi.Pihak berkuasa berkata beberapa pegawai 1MDB dan rakan subahat mereka menyelewengkan sebahagian wang tersebut dan membelanjakannya untuk membeli barangan mewah, sementara pegawai bank Goldman membayar lebih dari AS$1.6 bilion sebagai rasuah kepada beberapa pegawai di Malaysia dan Abu Dhabi bagi perniagaan 1MDB.Pada 2020, Goldman bersetuju untuk membayar denda sebanyak AS$2.9 bilion dan cawangannya di Malaysia turut mengakui jenayah kewangan itu bagi menyelesaikan siasatan Jabatan Kehakiman AS dan beberapa agensi penguatkuasaan lain berhubung peranannya dalam 1MDB.Hakim AS Margo Brodie dijangka akan memeriksa calon juri sama ada mereka boleh menjalankan amanah itu secara adil dan tidak berpihak.Pihak pendakwaan dan pembelaan juga turut memberikan cadangan supaya Brodie memberikan soalan mengenai sebarang hubungan kerja antara calon juri dan negara terlibat iaitu Malaysia dan Abu Dhabi.Peguam mewakili Ng juga mencadangkan supaya calon juri ditanya sekiranya mereka mempunyai sebarang pandangan mengenai Goldman Sachs, dan apakah mereka mempunyai pandangan yang “berpihak atau tidak berpihak” mengenai bank itu.Kenyataan pembukaan perbicaraan tersebut dijadualkan bermula minggu depan di Mahkamah Persekutuan Brooklyn.Ng ditahan di Malaysia pada November 2018 dan diekstradisi ke AS enam bulan kemudiannya.Seorang lagi pegawai bank Goldman Sach, Tim Leissner mengaku bersalah pada 2018 berhubung peranannya dalam skandal tersebut.Dia dijadualkan akan menjalani hukuman pada Mac depan.


Ratusan penduduk di 5 bandar Sepanyol dipindahkan akibat kebakaran hutan

Kejadian kebakaran hutan memaksa kira-kira 300 penduduk dari lima bandar di wilayah Extremadura, Sepanyol dipindahkan ke tempat selamat, ketika anggota bomba bergelut memadamkan kebakaran, lapor Agensi Anadolu.
Pihak berkuasa tempatan turut meminta bantuan tentera Sepanyol memadamkan kebakaran hutan yang merebak pantas di daerah pergunungan di Las Hurdes.
Imej yang diperoleh dari lokasi kejadian memaparkan api dilihat hanya beberapa meter dari kediaman.
Kira-kira 170 anggota bomba bertungkus lumus mengawal keadaan, dan kebakaran hutan tercetus akibat disambar petir ketika cuaca panas dan kering, menurut datuk bandar Nuñomoral.
Extremadura antara kawasan yang disenaraikan berisiko “tinggi" mengalami kebakaran hutan.
Semenanjung Iberia dilanda gelombang panas pertama pada Jun, dikatakan paling awal dalam sejarah, dan kebakaran hutan turut berlaku di beberapa kawasan.
Kebakaran di Castile dan Leon direkodkan sebagai kebakaran hutan terbesar di rantau ini yang memusnahkan 25,216 hektar ladang dan hutan.


Tiada keperluan wujud akta baru persenda isu agama, kaum, kata menteri

Kementerian Dalam Negeri (KDN) tidak bercadang untuk melaksanakan undang-undang baru terhadap individu yang menghina, mempersenda atau memainkan isu-isu agama demi kepentingan-kepentingan tertentu.Timbalan Menteri Dalam Negeri I, Ismail Mohamed Said berkata ia disebabkan akta dan undang-undang sedia ada sudah merangkumi serta mencukupi bagi mereka yang cuba mewujudkan sebarang isu khususnya berkaitan agama dan kaum.Katanya, bagi individu yang sengaja atau cubaan menghina dan memainkan isu perkauman dan agama, mereka boleh disiasat dan didakwa di bawah tiga akta berbeza yang dilihat lebih berkesan dan mampu memberi pengajaran kepada mereka yang melakukannya.“Kementerian Dalam Negeri akan sentiasa bertindak tegas melalui polis bagi melakukan tangkapan dan dakwaan terhadap mana-mana individu yang melakukan kesalahan menghina, mempersendakan atau memainkan isu-isu agama berdasarkan peruntukan undang-undang sedia seperti Akta Hasutan 1948 dan kanun keseksaan serta Akta Komunikasi dan Multimedia 1998.“Ketika ini Kementerian Dalam Negeri berpandangan undang-undang sedia ada adalah mencukupi bagi menyedarkan pesalah-pesalah yang melakukan kesalahan-kesalahan seperti ini. Walau bagaimanapun KDN dari masa ke semasa sentiasa mengkaji perundangan tersebut untuk ditambah baik,” katanya di Dewan Rakyat, hari ini.Katanya, bagi individu yang sengaja atau cubaan menghina dan memainkan isu perkauman dan agama, mereka boleh disiasat dan didakwa di bawah tiga akta berbeza yang dilihat lebih berkesan dan mampu memberi pengajaran kepada mereka yang melakukannya.Ramli Mohd Nor (BN- Cameron Highlands) ingin mengetahui jika Kerajaan berhasrat untuk meminda sebarang akta atau peraturan sedia ada kepada hukuman yang lebih berat terhadap mereka yang menghina, mempersenda atau memainkan isu-isu agama demi untuk kepentingan-kepentingan tertentu.Menurut Ismail, PDRM juga sentiasa melakukan pemantauan penyebaran maklumat dan akan mengambil tindakan segera sekiranya terdapat elemen melibatkan sensitiviti kaum dan agama yang boleh menjejaskan ketenteraman dan keharmonian rakyat jika tidak dibendung.Berhubung pandangan kerajaan untuk mewujudkan kembali Akta Berita Tidak Benar yang telah dilaksanakan oleh kerajaan Barisan Nasional (BN) namun dimansuhkan oleh Kerajaan Pakatan Harapan (PH), Ismail tetap berpendirian tiada keperluan untuk mewujudkan akta baru.Bagaimanapun, kajian lebih teliti akan dilakukan terhadap akta-akta sedia ada bagi memperkukuhkan lagi agar ia dapat memberi pengajaran sepenuhnya kepada rakyat untuk tidak mewujudkan sensitiviti kaum dan agama di negara ini“Memang betul pada asalnya Kerajaan PH untuk mewujudkan Akta Kementerian Agama dan Kaum namun begitu melalui Mesyuarat Kabinet pada 30 Januari 2019 kerajaan ketika itu putuskan perkara dan elemen-elemen nak disebut di bawah Akta Kementerian Agama dan Kaum itu diserapkan kepada akta-akta sedia ada seperti Akta Hasutan dan kanun keseksaan.“Jadi, setakat ini, pihak Kementerian Dalam Negeri akan sentiasa mendengar pandangan dan akan mengambil tindakan untuk meneliti agar akta sedia ada itu kita dapat perkukuhkan.”


Kementerian Pertahanan rancang tubuh jawatankuasa pelaburan bagi perolehan aset

Kementerian Pertahanan merancang menubuhkan Jawatankuasa Pelaburan Pertahanan sebagai antara usaha mencegah dan mengelak penyelewengan dalam pemerolehan aset di bawah kementerian itu.
Timbalan Menteri Pertahanan Ikmal Hisham Abdul Aziz berkata langkah itu seperti yang disyorkan di bawah Kertas Putih Pertahanan.
“Insya Allah jawatankuasa ini akan berfungsi untuk menetapkan dasar dan membuat keputusan berkaitan perolehan aset khususnya bagi aset strategik bernilai tinggi yang memerlukan keputusan dibuat secara kolektif, selain daripada mengambil kira keperluan dan kehendak Angkatan Tentera Malaysia(ATM).
“Platform peringkat tertinggi ini akan membantu meningkatkan tahap kesiapsiagaan ATM dari segi kelengkapan,” katanya semasa sesi soal jawab di Dewan Rakyat hari ini.
Beliau menjawab soalan Ahmad Fadhli Shaari (PAS-Pasir Mas) mengenai sama ada kementerian telah melakukan pengemaskinian prosedur dalam penganugerahan kontrak pembinaan kepada sesebuah syarikat lanjutan isu skandal kapal tempur pesisir (LCS).
Sementara itu, menjawab soalan tambahan Ahmad Fadhli berhubung garis masa persiapan LCS 1, Ikmal Hisham berkata buat masa ini, sebanyak 94 peratus reka bentuk terperinci telah disiapkan pihak kontraktor iaitu Boustead Naval Shipyard Sdn Bhd (BNS).
“Mengenai reka bentuk terperinci, ia sedang dirunding BNS dengan Naval Group dari Perancis, ini penting bagi memastikan apa diputuskan kelak akan dapat memenuhi keperluan Tentera Laut Diraja Malaysia sebagai pengguna.
“Pihak Naval Group juga telah putuskan pasukan teknikalnya untuk lakukan audit terhadap reka bentuk terperinci tersebut bulan ini,” katanya.
Menurutnya baki enam peratus yang masih belum disiapkan BNS hanya melibatkan reka bentuk terperinci bukan kritikal iaitu zon di atas permukaan air.
Ikmal Hisham turut memaklumkan isu berkenaan LCS akan dijawab Menteri Pertahanan Hishammuddin Hussein dengan lebih lanjut di Dewan Rakyat pada minggu depan.


‘Perbetul negara dulu’, menteri dikecam selepas komen isu Taliban

Pengguna media sosial menyelar kenyataan Menteri Pendidikan Fadhlina Sidek yang mendesak pemerintahan Taliban di Afghanistan supaya membuka akses pendidikan kepada seluruh penduduk wanita negara itu dengan mengatakan pemimpin itu perlu rasional dalam mengulas isu tersebut.
Fadhlina juga turut diberitahu supaya tidak menggunakan hujah tersebut sebagai alasan untuk peduli dasar luar sesebuah negara sehingga terlupa kepada kelemahan sektor pendidikan di Malaysia.
Ini susulan arahan Kementerian Pendidikan Afghanistan beberapa hari lalu yang menggantung kemasukan pelajar wanita ke universiti awam dan swasta secara serta merta selepas diputuskan oleh kabinet negara tersebut.
Sebagai reaksi, Fadhlina berkata sekatan yang dikenakan terhadap golongan tersebut hanya akan melebar luaskan jurang daya saing selain menjejaskan status ekonomi dan sosial.
Bagaimanapun, rata-rata pengguna media sosial pula menggesa Fadhlina supaya berpijak di bumi yang nyata.
Mereka berkata, kenyataan Fadhlina berbunyi bercita-cita tinggi kerana masalah berbangkit dalam isu pendidikan negara masih belum menemui penyelesaiannya.
"Tak payah buat sibuk kepada negara lain.
“Perbetul dalam negara kita sudah cukup YB. Nampak semacam tak ada buah fikiran yang bernas," tulis Ghazali Mukhtar di ruangan komen Facebook sebuah portal berita tempatan.
"Jauhnya sampai Taliban," tulis pengguna Facebook, Mohd Fauzi Mohd Shariff.
Malah, ada juga yang mempersenda kebolehan Fadhlina sebagai menteri pendidikan.
"Tak payah sibuk hal negara orang. Hal kementerian sendiri pun banyak yang tak selesai.
"Usah berselindung dari kehebatan almarhum ayahanda puan. Tolong buktikan kekuatan sendiri.
"Dipilih jadi menteri pun sebab jawatan kanan parti," tulis Yuzaidi Yussof.
Fadhlina merupakan anak kepada Siddiq Fadzil yang merupakan bekas pemimpin tertinggi Angkatan Belia Islam Malaysia (Abim).
Terdapat juga pengguna media sosial yang meminta Fadlina menumpukan terhadap pendidikan golongan wanita di Malaysia.
"Anda sibuk pasal Taliban, anda tahu ke berapa ramai pelajar perempuan di Malaysia tak dapat melanjutkan pelajaran kerana kos yang tinggi dan masih ramai perempuan yang buta huruf?" tulis Danny Iskandar.
Sementara itu, terdapat juga komen-komen pengguna media sosial yang dikesan menggesa menteri itu menyelesaikan jurang perkauman yang semakin meruncing disebabkan dasar pendidikan yang membenarkan sekolah berasaskan kaum.
"Belum masanya untuk cerita pasal negara lain.
“Cerita dulu bab negara kita pasal sekolah vernakular, sekolah tahfiz dan isu budak-budak tak minat pergi sekolah," kata Nur Muhammad.
"Nak hapus sekolah vernakular pun tak berani.
“Isu iktiraf UEC pun diam. Kelakar," tulis Fiq Wisdom.
Selain itu, ramai juga yang mempersoal sama ada kenyataan Fadhlina itu akan dibaca oleh para pemimpin kerajaan Taliban di Afghanistan.
"Jauhnya sembang. Taliban baca ke berita ni?" kata Ismail Mohd.
"Wowwww. Dia sudah mendesak guys. Harapnya Taliban dengar dan akur," tulis Ramzuk Hanif.
Fadhlina dinamakan sebagai menteri kanan pendidikan oleh Perdana Menteri Anwar Ibrahim pada 2 Disember lalu.
Timbalannya Lim Hui Ying pula merupakan bekas senator Pulau Pinang selain anak kepada pemimpin veteran DAP Lim Kit Siang.


Polis tawarkan pengurangan kepada peniaga dikompaun RM50,000

Pemilik gerai burger, kedai runcit dan gerai colek yang sebelum ini tular kerana menerima kompaun sebanyak RM50,000 masing-masing, boleh menarik nafas lega apabila nilai kompaun itu dipertimbangkan untuk dikurangkan.Ketua Polis Kelantan Shafien Mamat berkata keputusan itu dicapai hasil perbincangan di antara pihaknya bersama jabatan kesihatan negeri Kelantan (JKNK), semalam.Beliau berkata hasil daripada perbincangan tersebut, polis Kelantan akan mengambil tindakan mengikut garis panduan penetapan nilai tawaran kompaun yang ditetapkan di bawah Akta Pencegahan dan Pengawalan Penyakit Berjangkit 1988 dan peraturan-peraturan di bawahnya.Katanya JKNK di bawah Kementerian Kesihatan (KKM) pula mempunyai bidang kuasa untuk menawarkan kadar pengurangan kompaun sebagaimana garis panduan tersebut.“Merujuk kepada kompaun 26 April 2021, kes tular di media sosial iaitu pemilik gerai burger, kedai runcit dan gerai colek, KKM di Kelantan memaklumkan kesemua pemilik premis ini akan dipertimbangkan kadar kompaun sepertimana dalam garis panduan,” katanya dalam kenyataan hari ini.Menurutnya untuk kes-kes lain yang dikenakan kompaun bagi individu dan premis sebelum ini, mereka dinasihatkan supaya membuat rayuan kepada JKNK untuk mendapatkan kadar pengurangan kompaun mengikut garis panduan yang dikeluarkan oleh kerajaan.Shafien turut mengingatkan semua masyarakat di Kelantan supaya mematuhi prosedur operasi standard (SOP) dan peraturan yang dikeluarkan Majlis Keselamatan Negara untuk bersama-sama menghentikan rantaian penularan wabak Covid-19.Sementara itu, peniaga gerai colek dari Kampung Chekok Tengah yang tular, Mohd Azizi Mohd Nor, 42, ketika dihubungi berkata dia hanya mampu membayar RM1,000.“Setakat ini, apa yang bermain di fikiran saya hanyalah ‘masuk jel’ walaupun kesalahan saya bukannya kategori jenayah,” katanya yang belum kembali berniaga selepas isu kompaun itu tular beberapa hari lepas.